הוועדה המיוחדת לזכויות הילד, כנסת 19, פרוטוקול מספר 51, 2014-02-11 14:00

אורלי לוי אבקסיס: צהריים טובים.

אורלי לוי אבקסיס: אני מתכבדת לפתוח את ישיבת הוועדה המיוחדת לזכויות הילד.

אורלי לוי אבקסיס: היום 11 בפברואר 2014, י"א באדר א' התשע"ד.

אורלי לוי אבקסיס: הנושא היום הוא "שומר מסך" – בני נוער יוצרים אינטרנט טוב יותר – לציון היום הבינלאומי לאינטרנט בטוח.

אורלי לוי אבקסיס: אני באה עכשיו מכנס באר-שבע שבו דיברנו על נושאים שבהם אנחנו מגנים על הילדים במגוון של תחומים.

אורלי לוי אבקסיס: כמובן, ציינתי גם את נושא הגלישה הבטוחה.

אורלי לוי אבקסיס: זה מאוד חשוב.

אורלי לוי אבקסיס: מי שראה את הסקרים גם ב"גלובס" וגם "בידיעות אחרונות" ראה שההורים חרדים ממה שקורה ברשת.

אורלי לוי אבקסיס: רוב ההורים ציינו את החשש מחשיפה של הילדים לתכנים לא ראויים.

אורלי לוי אבקסיס: כשנשאלו שם מה הכי מטריד, אז כמובן, החשיפה לחומר פורנוגרפי, להטרדות מיניות ולא פחות מזה גם לנושא של ההצקות החברתיות, של החרם.

אורלי לוי אבקסיס: לצערנו הרב, החרם הוא לא רק ב"פייסבוק", הוא עבר עכשיו גם ל"וואטסאפ".

אורלי לוי אבקסיס: הקלות הבלתי נסבלת הזאת שמאפשרת לפגוע בילדים ובבני נוער בתקופה הכי רגישה בחייהם – התמודדות עם גיל ההתבגרות, הקושי בתוך מערכת החינוך ליצור יחסים חברתיים.

אורלי לוי אבקסיס: מספיק שילד אחד מחליט להוציא ילד מקבוצה, תהא הסיבה אשר תהיה, הוא יכול להפוך אותו ל"אאוטסיידר".

אורלי לוי אבקסיס: התחושה של אותו ילד שמגיע לבית הספר בלי לדעת שהחיים החברתיים מתנהלים אי שם רחוק מעיניו, והוא פשוט מנודה – זאת יכולה להיות אחת הפגיעות הקשות ביותר.

אורלי לוי אבקסיס: בואו נשים את זה על השולחן – רוב ההורים אומרים באותו סקר שגם כאשר הם פוגשים התנהגות לא נאותה ברשת, אין להם מושג מה הם בדיוק אמורים לעשות; מי האחראי, לאן הם פונים.

אורלי לוי אבקסיס: השאלה הזאת צריכה להטריד אותנו, ואנחנו צריכים לספק לזה כלים.

אורלי לוי אבקסיס: אני רוצה לברך על התכנית של "גוגל" שאני מבינה שהיא נפתחה פה בישראל, והיום היא משווקת לעולם.

אורלי לוי אבקסיס: הנושא של הכשרת בני נוער, להפוך אותם לשומרי הסף שהם אלה שמתנהלים ברשתות החברתיות, הם אלה שיודעים מה קורה.

אורלי לוי אבקסיס: הם זוג העיניים שלנו למה שקורה שם כי אנחנו המבוגרים מודרים משם.

אורלי לוי אבקסיס: לפעמים אנחנו מוצאים שיטות כדי להתחכם כדי לעקוב, אבל זה גם יוצר חוסר אמון בין ההורים לבין הילדים.

אורלי לוי אבקסיס: אנחנו הופכים להיות בלשים אחריהם.

אורלי לוי אבקסיס: לכן נושא של שיתוף בני נוער לא מסתכם רק ברשת, אלא גם בשיח הבית-ספרי, בחברה; להסביר לילד שעם כל הקלות להסתתר מאחורי המסך שאתה לא רואה את הצד שכנגד, הפגיעה היא כל כך זמינה וכל כך קשה.

אורלי לוי אבקסיס: הרבה פעמים בני הנוער לא מבינים את הכלי האכזרי הזה, את הנשק הזה שיש בידיהם.

אורלי לוי אבקסיס: הם לא מקשיבים לנו המבוגרים.

אורלי לוי אבקסיס: אנחנו נראים להם כמו חיה קדמונית.

אורלי לוי אבקסיס: "מה אנחנו מבינים?".

אורלי לוי אבקסיס: בעיניהם אנחנו "עתיקים".

אורלי לוי אבקסיס: לכן שיתוף הפעולה עם בני הנוער, העירוב שלהם, הפיכתם לסוג של מדריכים, של מפקחים, של חברים זה יכול לפתור הרבה בעיות.

אורלי לוי אבקסיס: אבל בזה לא תם הסיפור.

אורלי לוי אבקסיס: הדר, שלום.

אורלי לוי אבקסיס: שוב ברכות על הסרטון ועל הזכייה.

אורלי לוי אבקסיס: אנחנו נעביר את השרביט אליכם.

אורלי לוי אבקסיס: הבנתי שהכנתם מצגת.

אורלי לוי אבקסיס: נתחיל איתה, ונפתח אחר כך דיון פורה.

אורלי לוי אבקסיס: נקשיב לבני הנוער, נשמע איזו חוויה הם עברו, מה הם חשים בקרב בני נוער.

אורלי לוי אבקסיס: בכלל, מקובל על החברים שלכם התפקיד שלכם?

אורלי לוי אבקסיס: אתם לא מצטיירים בעיניהם כמי ש"עבר צד"?

אורלי לוי אבקסיס: אבל כל זה מיד אחרי שנראה את הסרטון ונפתח את הדיון.

אורלי לוי אבקסיס: בבקשה.

<נועה אלפנט לפלר: שמי נועה אלפנט, ואני מנהלת מדיניות וקשרי ממשל ב"גוגל".

<נועה אלפנט לפלר: אני רוצה להודות לך על קיום הדיון הזה.

<נועה אלפנט לפלר: אנחנו מאוד נרגשים כולנו, ושמחים לציין כך את יום "האינטרנט הבטוח הלאומי בישראל".

<נועה אלפנט לפלר: ב"גוגל" אנחנו עוסקים בנושא של גלישה בטוחה בהרבה מאוד מובנים כל השנה, לא רק ביום האינטרנט הבטוח.

<נועה אלפנט לפלר: ברמה הראשונה בפיתוח של כלים שמאפשרים גלישה בטוחה, סינון תכנים וכלים אחרים.

<נועה אלפנט לפלר: חלקם מפורטים כאן בחוברות שהבאנו.

<נועה אלפנט לפלר: זה פתרון טכנולוגי.

<נועה אלפנט לפלר: אבל הטכנולוגיה אף פעם לא יכולה לתת פתרון מלא.

<נועה אלפנט לפלר: ברמה השנייה – הרבה מאוד מידע למשתמשים באתרים שמרכזים טיפים ומידע.

<נועה אלפנט לפלר: היום ביום "האינטרנט הבטוח" עובדי "גוגל" ברחבי הארץ מרצים לתלמידים.

<נועה אלפנט לפלר: אנחנו עושים את זה כל הזמן במפגשים כאלה ואחרים.

<נועה אלפנט לפלר: היום לומדים שיעור אינטראקטיבי שעשינו בבתי ספר יסודיים למעלה מ-55,000 תלמידים בבתי הספר היסודיים יחד עם מנהל מדע וטכנולוגיה בשיעור שפיתחנו יחד איתם ועם מט"ח.

<נועה אלפנט לפלר: אבל הרמה השלישית שהכי הרבה נוגעת ללבנו, הכי הרבה יקרה לנו, הם השגרירים האלה, בני הנוער עצמם, "שומרי המסך" שלנו; הם השגרירים הכי אפקטיביים, יודעים לעשות את העבודה הכי טוב בהעברת המסרים של גלישה בטוחה לחברים שלהם, לילדים צעירים יותר ולקהילה כולה.

<נועה אלפנט לפלר: זאת השנה השלישית לקיומו של פרויקט "שומרי המסך", שכאמור, נולד בישראל.

<נועה אלפנט לפלר: בשישי האחרון חלק מ"שומרי המסך" נפגשו באופן וירטואלי עם בני נוער מצ'כיה שעוברים עכשיו את תכנית "שומרי המסך" בעצמם לראשונה.

<נועה אלפנט לפלר: זאת הייתה התרגשות גדולה לשני הצדדים.

<נועה אלפנט לפלר: השנה חברנו לרשת אורט, ואנחנו מאוד שמחים על שיתוף הפעולה הזה כי מעבר לקמפיינים האישיים שהילדים יוצרים הם פועלים לאורך כל השנה לקידום גלישה בטוחה בבתי-הספר, ומשמשים כתובת לנושא.

<נועה אלפנט לפלר: אנחנו מרגישים שזה עושה שינוי.

אורלי לוי אבקסיס: מהן החוברות האלה?

<נועה אלפנט לפלר: אלה חוברות של כלים לגלישה בטוחה.

<נועה אלפנט לפלר: הן נמצאות גם ברשת.

אורלי לוי אבקסיס: גם בבתי הספר?

<נועה אלפנט לפלר: אנחנו שמחים להפיץ אותן לכל מי שמעוניין.

<נועה אלפנט לפלר: הבאנו לכאן רק כמות קטנה, אבל הם נמצאים "און-ליין" באתר שנקרא "כדאי לדעת".

<נועה אלפנט לפלר: כל הטיפים שם.

<נועה אלפנט לפלר: הקהל הרלוונטי כאן הוא יותר ההורים מאשר הילדים, אבל בכל מה שנוגע להתנהגות נאותה ברשת, מלחמה בבריונות ברשת בחרם ובהצקות בני הנוער עושים את העבודה הטובה ביותר.

<נועה אלפנט לפלר: ברשותך, נתחיל בסרטון קצר שמתאר את הפרויקט.

אורלי לוי אבקסיס: כמה קצר?

<נועה אלפנט לפלר: 2.5 דקות.

אורלי לוי אבקסיס: בסדר גמור.

אורלי לוי אבקסיס: (הקרנת סרטון) יפה.

<אורלי אהרוני: שלום.

<אורלי אהרוני: אני אורלי, אני מנהלת את תכנית "שומרי מסך" - -

אורלי לוי אבקסיס: רק כדי שנעשה סדר.

אורלי לוי אבקסיס: מי שנותן את רשות הדיבור זה אני.

אורלי לוי אבקסיס: רציתי להתחיל בבני הנוער, אבל בבקשה.

<אורלי אהרוני: שמי אורלי, אני מנהלת את התכנית מטעם אורט ישראל.

<אורלי אהרוני: התחלנו את שיתוף הפעולה עם "גוגל" בשנה שעברה בחמישה בתי-ספר, והיום אנחנו כ-17 בתי-ספר עם 300 בני נוער שמובילים כל אחד מהם - -

אורלי לוי אבקסיס: מאיזה גילאים?

<אורלי אהרוני: מתחילים בכיתות ט'-י', ואנחנו ממשיכים ב-י"א-י"ב.

<אורלי אהרוני: המטרה היא להמשיך את הפרויקט באופן של תהליך; שזה לא יסתיים בשנה אחת, אלא שיתחילו בכיתה ט' ויסיימו ב-י"ב.

<אורלי אהרוני: המטרה היא למגר את תופעת הבריונות ברשת.

<אורלי אהרוני: כמו שאתם מבינים מי שיכול לעשות את זה הכי טוב זה בני נוער, משם נולד הצורך.

<אורלי אהרוני: כמו שאמרתי, אנחנו מדברים על פריסה די רחבה, והחזון הוא, כמובן, להגיע לכל בתי הספר של הרשת בארץ.

<אורלי אהרוני: לכל בית-ספר כזה יש 20 בני נוער שמובילים את הפרויקט.

<אורלי אהרוני: יש רכז צעיר שמנחה ומוביל יחד עם רכז מורה.

<אורלי אהרוני: בדרך כלל זה גם יועצת בית הספר - -

אורלי לוי אבקסיס: אם יש יועצת בבית-הספר.

אורלי לוי אבקסיס: לצערנו הרב, אין פריסה.

<אורלי אהרוני: רוב הרכזים שלנו הם יועצות בית-הספר שמובילות את הפרויקט בתוך בית הספר.

<אורלי אהרוני: אנחנו מכשירים אותם ואת הילדים.

<אורלי אהרוני: כמו שאמרתי החזון הוא שתהיה גלישה בטוחה ברשת דרך קמפיינים, דרך הסברה בכיתות, דרך שיוך של ההורים לפרויקט, העברת סדנאות למורים.

<אורלי אהרוני: אנחנו מרכזים את כל הקהילה לפרויקט הזה.

<אורלי אהרוני: אמנם מי שעומד בראשו הם בני הנוער כי אנחנו חושבים שזה הכי נכון, אבל אנחנו משלבים את הקהילה לעניין הזה כדי שהמסר יעבור וכדי שיהיה חד וברור.

<אורלי אהרוני: מי שמעביר את המסר בצורה הכי חזקה זה בני-נוער לבני-נוער.

<אורלי אהרוני: המטרות של הפרויקט: המטרה שלנו היא להיכנס לכיתות הצעירות.

<אורלי אהרוני: לפי מחקרים שערכנו וסקרים שביצענו בתוך בית-הספר, רוב הבריונות קורית בכיתות ז'-ח'.

<אורלי אהרוני: החבר'ה של ט' מגיעים לכיתות, עושים הסברה, עושים פעילויות, עושים קמפיינים שיווקיים, מפעילים את המורים, מפעילים את ההורים, ויחד בשאיפה לעשות שינוי משמעותי.

אורלי לוי אבקסיס: יש לכם כלי למדד ההצלחה?

<אורלי אהרוני: כן.

<אורלי אהרוני: בתחילת התכנית העברנו שאלונים בקרב המתנדבים שהם "שומרי המסך", בקרב אלה שעוברת אליהם ההסברה – כיתות ז'-ח' – ובקרב מורים.

<אורלי אהרוני: השאלון הזה יעבור כמה פעמים בשנה כדי לראות את המגמה ולבחון את הכלים שאנחנו משתמשים בהם כדי שיהיה מדד לראות עד כמה אנחנו מצליחים.

<אורלי אהרוני: במידת הצורך נשנה את הכלים שיש ברשותנו.

אורלי לוי אבקסיס: אתם מקבלים משוב גם מההנהלה ומהמורים?

אורלי לוי אבקסיס: הרבה פעמים כשיש סדנאות בנושא של התאבדויות בני-נוער ובנושאים של תקיפה מינית, פתאום אחרי הסדנאות הללו יש הצפה או של נפגעים או של כאלה שחושבים שהחברים שלהם מתכוונים להתאבד וחוששים לו.

אורלי לוי אבקסיס: פתאום יש שיח שמעלה מעל פני השטח דברים חבויים, ואז גם מאפשר טיפול.

אורלי לוי אבקסיס: השאלה היא גם בעקבות המפגשים ובעקבות אותה תכנית אתם חווים גם את הדברים הללו.

<אורלי אהרוני: בעקבות התכנית שהחלה בשנה שעברה ילדים נוספים הצטרפו, והם בדרך כלל ילדים שהיו הקורבנות.

<אורלי אהרוני: הם אמרו, אני נפגעתי, אני חושב שיש לי מקום להשמיע את עצמי, אני מרגיש בקבוצת השווים שלי שיש מישהו שהוא איתי כי יש גוף שמתעסק בזה ונותן את המענה, אז אני יכול להצטרף אליו ולהביא מהחוויה האישית שלי את עצמי כדי שילדים אחרים יבינו שאנחנו יכולים להיות גוף שמתרחב, שהמעגלים שלו מתרחבים, וההשפעה שלו יותר חזקה.

<אורלי אהרוני: גם מורים אומרים היום שמכיוון ש"שומרי המסך" נכנסים לכיתות ילדים מרגישים הרבה יותר נוח.

<אורלי אהרוני: יש ילדים שנבהלים ואומרים שהם מוחקים את ה"פייסבוק", אבל זאת לא המטרה.

<אורלי אהרוני: המטרה היא להשתמש באינטרנט ובהזדמנויות שהוא מאפשר לנו, וכמובן, לצמצם עד כמה שיותר את הבריונות, את הפוסטים השליליים שנשלחים, את התמונות הקשות שאנחנו נחשפים אליהן.

<אורלי אהרוני: זאת המטרה – ש"שומרי המסך" ילמדו ויסבירו מה לפרסם, איזה פוסט להעלות, איזו תמונה לא לפרסם.

<אורלי אהרוני: בני-נוער לבני-נוער זאת הדרך הכי טובה.

אורלי לוי אבקסיס: האמת היא שזה נכון.

אורלי לוי אבקסיס: יש תופעה שמי שהיה בעבר בריון ברשת מתגייס ועובר צד?

<אורלי אהרוני: עוד לא נתקלנו בזה.

<אורלי אהרוני: אנחנו בשאיפה שזה יקרה, אבל אני מניחה - -

אורלי לוי אבקסיס: הוא בטח גם לא מצהיר על עצמו כמי שהיה כזה.

<אורלי אהרוני: בדרך כלל הנטייה הטבעית שלנו היא להשתייך לחזקים.

<אורלי אהרוני: אם "שומרי המסך" יהיו חזקים אז גם הבריונים יצטרפו ויהפכו מבריונים ל"שומרי מסך".

אורלי לוי אבקסיס: את רצית להראות לנו סרטון?

<אורלי אהרוני: עכשיו הדר תדבר.

אורלי לוי אבקסיס: הדר, רוצה לומר כמה מילים לפני הסרטון?

<הדר הרשקוביץ: אני אציג את הפרויקט שלי באופן כללי.

<הדר הרשקוביץ: אני בת 17.5 בכיתה י"ב.

<הדר הרשקוביץ: חשוב לי להגיד שהפרויקט נותן לבני הנוער הזדמנות לבטא את מה שהם חושבים, את האמונות שלהם, את היצירתיות שלהם.

<הדר הרשקוביץ: נותנים לנו יד חופשית ליצור מסר ולהעביר אותו למען מטרה משותפת – מיגור תופעת הבריונות ברשת.

<הדר הרשקוביץ: הפרויקט שלי התחלק לשני חלקים.

<הדר הרשקוביץ: רציתי להשתמש בזירה של האינטרנט שבה קורית הבריונות, ודרכה להעביר את המסר שלי.

<הדר הרשקוביץ: אז יצרתי סטיקר עם קוד QR שאפשר לסרוק עם הפלאפון ולהגיע לסרטון.

<הדר הרשקוביץ: הצגתי גם כרזות שונות באינטרנט.

<הדר הרשקוביץ: היה לי חשוב להעביר את זה ולבטא את עצמי.

<הדר הרשקוביץ: אני מאוד אוהבת לעצב, ורציתי להציג את זה גם ב"אינסטגרם" וב"פייסבוק".

<הדר הרשקוביץ: היה לי מאוד חשוב לעשות הרצאות ולדבר פנים אל פנים עם הילדים והנוער.

<הדר הרשקוביץ: היתרון הוא שאני בגיל שהוא לא רחוק משלהם, ואני יכולה לדבר אליהם, והם יקשיבו לי.

<הדר הרשקוביץ: אני יודעת שהרבה פעמים באו מרצים לבית-הספר שלי, ואני רואה איך זה מתנהל: מרצה בא ומדבר – כל אחד באייפון שלו ולא באמת מקשיבים.

אורלי לוי אבקסיס: הוא גולש ברשת, עסוק בלהגיב לפוסטים.

אורלי לוי אבקסיס: תוך כדי כך שמסבירים כמה זה עלול להיות מסוכן הוא עושה: "פחחחחח".

<הדר הרשקוביץ: לא רק על זה, על כל מיני נושאים.

<הדר הרשקוביץ: אבל כשאני הרציתי לכיתה שלי אף אחד לא היה בפלאפון, כולם הקשיבו לי.

<הדר הרשקוביץ: נתנו לי כבוד בגלל שהם מכירים אותי.

<הדר הרשקוביץ: אני רוצה להראות לכם משחק שיצרתי דווקא לילדים הקטנים יותר.

<הדר הרשקוביץ: היה לי חשוב להעביר להם את זה לא כמורה אל תלמיד, אלא כמישהו שבא ומנחה אותם.

<הדר הרשקוביץ: זה נקרא "תופסת רשת".

<הדר הרשקוביץ: יש כאן ילדה שמייצגת את האינטרנט, והמטרה שלה היא לרוץ ולתפוס כמה שיותר ילדים.

<הדר הרשקוביץ: כל מי שהיא תופסת אמור לעמוד במקום.

<הדר הרשקוביץ: אחר כך אני אסביר מה המטרה של המשחק.

<הדר הרשקוביץ: זה בכיתה ו'.

<הדר הרשקוביץ: הרוב נתפסו, ואני הסברתי להם שהמטרה של המשחק היא להראות איך בן-אדם אחד יכול להגיע לכל כך הרבה אנשים בזמן מאוד קצר כדי לתפוס אותם.

אורלי לוי אבקסיס: יפה.

אורלי לוי אבקסיס: את מאוד יצירתית.

<הדר הרשקוביץ: בנוסף לזה היה דיון כשהכיתה ישבה ב-ח'.

<הדר הרשקוביץ: היה לי חשוב שיהיה קשר בין כל התלמידים וביני לבינם כדי שזה ייראה לא כיתתי כמו שזה תמיד.

<הדר הרשקוביץ: הצגתי את שלוש הסכנות העיקריות: הטרדה ומניעה בעקבות סיפורו של דוד-אל מזרחי ז"ל שעבר התעללות ב"פייסבוק" בבית-הספר שלו; התחזות שנחלקת לשני סוגים: גם מישהו שמתחזה למישהו אחר וגם אדם מבוגר מתחזה לצעיר.

אורלי לוי אבקסיס: לוקח זהות של ילד תמיד שמדבר, ואחר כך מגיע למקומות מאוד לא טובים.

<הדר הרשקוביץ: וגם החצנה והולכת שולל שזאת הפצה של פרטים אישיים, מספרי טלפון, כתובות של מיילים, כתובות של דיור ועוד.

<הדר הרשקוביץ: השאלה היא למה דווקא נוער.

<הדר הרשקוביץ: אנחנו עוקבים אחרי הטרנדים שרצים ברשת, ואנחנו שם לפני כולם.

<הדר הרשקוביץ: בואו נאמר את האמת – אתם המבוגרים יודעים מה זה "פייסבוק" ומה זה "וואטסאפ" ואולי קצת "אינסטגרם", אבל יש עוד הרבה רשתות חברתיות שאתם אולי לא מכירים.

<הדר הרשקוביץ: אנחנו אוהבים חידושים, אנחנו צמאים לזה, אנחנו רצים מרשת אחת לאחרת, וקצת קשה לעקוב אחרי זה.

<הדר הרשקוביץ: אז אנחנו בני-הנוער יודעים איפה אנחנו נמצאים, יודעים לאן לגשת, עם מי לדבר, מה הולך, מה פחות הולך.

<הדר הרשקוביץ: בגלל זה קל לנו לדבר על הנושא הזה ולהזהיר ולדעת מה קורה שם.

<הדר הרשקוביץ: אנחנו יודעים איך להגיע ללב של הנוער ולדבר בגובה העיניים.

<הדר הרשקוביץ: כשהייתי בבית-הספר היסודי היה פרויקט חונכות שבו ילד מכיתה א' מקבל חונך מכיתה ו'.

<הדר הרשקוביץ: בחונכות מדברים, ויש הקשבה.

<הדר הרשקוביץ: אנחנו יודעים לפנות זה אל זה.

<הדר הרשקוביץ: כשאני הרציתי נתנו לי כבוד מכיוון שאני נוער.

<הדר הרשקוביץ: לא היו בפלאפון, לא צחקו ולא שום דבר.

<הדר הרשקוביץ: גם ידעתי מה להגיד ומה לא; על מה יעקמו פרצוף ולמה יקשיבו ויבינו.

אורלי לוי אבקסיס: ידעת על איזה מכשולים לא לדרוך.

<הדר הרשקוביץ: נכון.

<הדר הרשקוביץ: כשאני הייתי חונכת הייתה לי חניכה מתוקה שקוראים לה שני.

<הדר הרשקוביץ: היא הסתכלה עליי במבט מעריץ ועל כל קושי שהיה לה היא באה אליי, פחות למורים.

<הדר הרשקוביץ: כשהרציתי לכיתות ו' לילדים צעירים ממני היה להם אותו ניצוץ בעיניים, אותו מבט שרוצה לקבל הדרכה.

<הדר הרשקוביץ: רואים אותי בתור אחות גדולה שלהם ולא בתור מורה שבאה ועושה להם "נו-נו-נו".

<הדר הרשקוביץ: אנחנו יצירתיים, ואנחנו לא פוחדים להגיד את מה שיש לנו להגיד.

<הדר הרשקוביץ: בפרויקט הזה עברתי בין הקבוצות שגיבשו רעיונות, ושמעתי רעיונות כל כך יצירתיים ומקוריים.

<הדר הרשקוביץ: הפרויקט הזה מוכיח כל פעם מחדש עד כמה אנחנו יצירתיים, כמה אנחנו לא מפחדים להגיד את מה שיש לנו לומר.

<הדר הרשקוביץ: יש לנו אומץ.

<הדר הרשקוביץ: אנשי פרסום בטלוויזיה לא יעשו את מה שאנחנו עושים.

אורלי לוי אבקסיס: תיזהרי כי את תכף מפתה אותם לעבור על חוק עבודת נוער.

<הדר הרשקוביץ: אחרי הפרויקט יש לי הרבה ביטחון עצמי.

<הדר הרשקוביץ: כמו שאתם רואים אני מדברת איתכם פתוח.

<הדר הרשקוביץ: זה משהו שלא יכולתי לעשות בכלל.

<הדר הרשקוביץ: אני מאמינה בעצמי ובכל בני-הנוער.

<הדר הרשקוביץ: בזכות הפרויקט יצא לי להשתתף בכל מיני יוזמות, וזה פתח לי המון הזדמנויות.

<הדר הרשקוביץ: אני מרגישה שאני יכולה לעשות משהו ולתרום מעצמי וגם כל בני הנוער.

<הדר הרשקוביץ: יש לנו כוח עצום.

אורלי לוי אבקסיס: איך הגעת לפרויקט?

<הדר הרשקוביץ: שמעתי עליו מחברת פרסום שעבדתי בה.

אורלי לוי אבקסיס: עבדת בחברת פרסום.

<הדר הרשקוביץ: זה לנוער.

<אורלי אהרוני: - - - שמכוונת לבני-נוער.

<הדר הרשקוביץ: רציתי להירשם למחזור הראשון, אבל בדיוק עברתי דירה וזה לא יצא.

<הדר הרשקוביץ: אז כששמעתי שיש עוד מחזור החלטתי להירשם מיד.

<הדר הרשקוביץ: זה היה לי מאוד חשוב.

<הדר הרשקוביץ: קיבלתי את תחום ההסברה והשיווק שאני מאוד מתעניינת בזה.

<הדר הרשקוביץ: אני אוהבת להסביר, להעביר מסר.

<הדר הרשקוביץ: הרבה מאוד אנשים שראו את הסרטון שלי מאוד התרגשו והחמיאו לי, וזה היה מאוד מרגש לדעת שהשפעתי וגרמתי למישהו לחשוב על מה שעשיתי.

<הדר הרשקוביץ: וכמובן, להמשיך לפעול גם אחרי הפרויקט.

<קריאה: את גרה בגדרה?

<הדר הרשקוביץ: כן.

<הדר הרשקוביץ: אני עובדת כרגע עם ראש המועצה שלי על הרצאות להורים.

<הדר הרשקוביץ: כמו שאת אומרת הורים לא יודעים איך לפעול.

<הדר הרשקוביץ: הילד שלהם באינטרנט, והם לא יודעים מה לעשות עם זה.

אורלי לוי אבקסיס: אנחנו נראה את הסרטון?

<הדר הרשקוביץ: של הלב?

<הדר הרשקוביץ: כן.

<הדר הרשקוביץ: אני מאוד רוצה שתראו.

אורלי לוי אבקסיס: אז נתחיל לקצר.

<הדר הרשקוביץ: אני עדיין פועלת ונותנת הרצאות.

<הדר הרשקוביץ: ההרצאות עם ההורים אני מסבירה להם מנקודת המבט של הילד כדי להסביר איך לפעול אתנו.

<הדר הרשקוביץ: כל הורה צריך להגיע לפתיחות מסוימת עם הילד שלו כדי שנרגיש נוח לבוא ולא נרגיש ששופטים אותנו ולא שמטיפים לנו מוסר ונפחד מהתגובה.

<הדר הרשקוביץ: הנה אמא שלי – אני הכי פתוחה איתה בעולם.

אורלי לוי אבקסיס: היא בטח מתמלאת גאווה עכשיו.

אורלי לוי אבקסיס: בצדק.

<הדר הרשקוביץ: עוד דבר קטן: הפתרון לבעיה הוא חינוך.

<הדר הרשקוביץ: אנחנו צריכים לחנך נגד בריונות כי בעצם האינטרנט זה כלי.

<הדר הרשקוביץ: בדיוק כמו שיש לנו פה, והוא גם כלי צריך לדעת איך להשתמש בו.

<הדר הרשקוביץ: גם באינטרנט צריך לדעת איך להשתמש.

<הדר הרשקוביץ: יש לו הרבה יתרונות, ולכל דבר יש יתרונות וחסרונות.

<הדר הרשקוביץ: נראה את הסרטון.

<הדר הרשקוביץ: (הקרנת סרטון)

אורלי לוי אבקסיס: מאוד יפה.

אורלי לוי אבקסיס: תודה רבה לך גם על המצגת וגם על הפרזנטציה שעשית לנו פה.

אורלי לוי אבקסיס: מאוד יפה.

אורלי לוי אבקסיס: אני רוצה לשמוע עוד בני-נוער.

אורלי לוי אבקסיס: מי מעוניין לדבר?

<הדס טולדנו: אני לא בת-נוער, אבל אני יועצת שכבת י' באורט "יד ליבוביץ'" בנתניה.

אורלי לוי אבקסיס: בבקשה, ואז נעבור לחבר'ה האחרים.

<הדס טולדנו: אני גם רכזת של פרויקט "שומרי המסך" בשכבת י'.

<הדס טולדנו: יש לי 14 חבר'ה מדהימים אחד-אחד.

<הדס טולדנו: שניים מהם יושבים אתנו פה היום.

<הדס טולדנו: התוודעתי לפרויקט הזה השנה.

<הדס טולדנו: החלטנו יחד לעשות משהו רציני.

אורלי לוי אבקסיס: היה קושי לגייס את הילדים?

<הדס טולדנו: אני יכולה להגיד לך שהיה לי מאוד חשוב שמי שזה ממש בלבו יהיה בפרויקט.

<הדס טולדנו: זה פרויקט שהתחיל בשנה שעברה ולא כולם המשיכו.

<הדס טולדנו: חלק הצטרפו השנה וחלק עזבו.

<הדס טולדנו: היה לי חשוב שרק מי שרציני יהיה.

אורלי לוי אבקסיס: היו כאלה שרצו ולא היה להם מקום?

<הדס טולדנו: כשרואים שיש לזה תהודה רוצים להצטרף.

אורלי לוי אבקסיס: זה מוגבל במכסות?

<הדס טולדנו: זה לא מוגבל במכסות זה מוגבל בזמן שלי לעבוד כיועצת.

<הדס טולדנו: היה לי חשוב בשני הכובעים, גם כיועצת, לאפשר חוויה של העצמה לילדים שיהיו איתי ולהתמקד בחוזקות שלהם.

<הדס טולדנו: תלמיד שהוא טוב בתחום המחשבים כמו השניים הנהדרים שיושבים פה – לקחת את זה למקום שנבנה אתר אינטרנט; קבוצה שהיא טובה יותר בתחום היצירה – לקחת את זה לעניין היצירה.

<הדס טולדנו: בשכבת ח' שבה אנחנו מתמקדים השכבה שלהם מלאה פלקטים.

<הדס טולדנו: שתי נערות שמעבירות שיעורים אחת לשבוע בכיתה.

<הדס טולדנו: כל אחד לקח את זה לכיוון של חזקה אישית, וזה משהו שמייצר מוטיבציה להמשיך עם זה.

<הדס טולדנו: אני אפנה את הבמה לשניים הנהדרים שיושבים פה.

אורלי לוי אבקסיס: אז לפני שתפני את הבמה לשניים הנהדרים כאן אני התבקשתי לפנות את הבמה ליחיאל שבי, דובר משרד התקשורת, כדי שיספר לנו מה משרד התקשורת עושה.

אורלי לוי אבקסיס: דרך אגב, אנחנו גם משתפים פעולה בחוק סינון אתרים פוגעניים באינטרנט החינמי; גם קופה קטנה שתהפוך להיות סוג של מימון לפרויקטים נוספים.

אורלי לוי אבקסיס: בבקשה, יחיאל.

<יחיאל שבי: תודה.

<יחיאל שבי: התרשמנו מאוד מהדר.

<יחיאל שבי: אני תמיד חשבתי שאני עדיין צעיר, אבל בסדר.

<יחיאל שבי: נתון שהכניס אותי קצת לשוק – האם מוטלת חובה לספקיות אינטרנט לספק תכנות סינון לכל מי שדורש?

<יחיאל שבי: כל לקוח שמבקש תכנת סינון חינמית זכאי לקבל אותה.

<יחיאל שבי: יש לי נתונים משנת 2013 – בקרב 13 חברות מובילות ל-4.5 מיליון לקוחות אין תכנות סינון, ל-140,000 לקוחות יש תכנות סינון חינם ובתשלום – זה לא משנה.

<יחיאל שבי: יש כאלה שרוכשים את התכנות, ויש כאלה שמקבלים אותן חינם.

אורלי לוי אבקסיס: לכמה אין?

<יחיאל שבי: אין ל-4.5 מיליון.

<יחיאל שבי: זה המון.

<יחיאל שבי: זה אומר ששיעור החדירה של תכנות סינון לשוק הוא מאוד נמוך.

<יחיאל שבי: זה נמצא בידיים שלנו ההורים.

<יחיאל שבי: אנחנו יכולים להגביר מודעות, ואנחנו יכולים לעשות את זה.

אורלי לוי אבקסיס: אני חייבת לעצור אותך רגע.

אורלי לוי אבקסיס: כשרציתי לקדם את הצעת החוק רצינו לשנות את ברירת המחדל, ובסוף הגענו לסיכומים מסוימים, והשר אומר לי, רגע, אבל מציעים תכנות.

אורלי לוי אבקסיס: אמרתי לו, בוא, תיכנס.

אורלי לוי אבקסיס: אנחנו נכנסים, וברוב האתרים היו בדף הבית רק התכנות בתשלום, ולא בתשלום נמוך.

אורלי לוי אבקסיס: הוא היה קצת בשוק.

אורלי לוי אבקסיס: הבנתי שמיד אחר כך התחילו להטיל קנסות.

אורלי לוי אבקסיס: אבל פה אנחנו מעבירים את הנטל.

אורלי לוי אבקסיס: בכל מקרה צריך להגביר את המודעות של ההורים ולהגביר אותה.

אורלי לוי אבקסיס: אנחנו בחוק דורשים מהספק ליצור את הקשר הישיר באופן אקטיבי.

אורלי לוי אבקסיס: כמו כשרוצים למכור לי חבילה, תאמין לי שהם לא שולחים לי את זה במייל שאני לא אפתח או באיזה נייר באותיות קטנות שאין לי מושג מהו, ומיד זה הולך לדואר זבל - -

<יחיאל שבי: אני מסכים איתך.

<יחיאל שבי: בדיוק על הדברים האלה אני אדבר.

<יחיאל שבי: אני רק נתתי הקדמה.

<יחיאל שבי: אנחנו מתכוונים לתקן את החוק בכמה צורות.

<יחיאל שבי: קודם כול חובת יידוע של הלקוח שמתבצעת כיום בארבעה אופנים: צריך לשלוח לו עלון מידע מודפס, צריך לפרסם את המידע באתר האינטרנט, צריך למסור את המידע למנוי על-ידי נציג שירות של חברה.

<יחיאל שבי: אנחנו מתכוונים עכשיו לחייב ליידע את הלקוח.

<יחיאל שבי: אם הוא לקוח של חברה סלולרית שגם בה יש, כמובן, אינטרנט ויש אפשרות לגלוש, חייבים לשלוח לו את זה במסרון.

<יחיאל שבי: מעבר לכך אם הוא לקוח של ספקיות האינטרנט הם יהיו מחויבות לשלוח לו מייל; אם ההתקשרות היא פרונטלית, כלומר אם רכשתי חבילה - -

אורלי לוי אבקסיס: לא, לא.

אורלי לוי אבקסיס: אני חייבת לשים לך נקודה.

אורלי לוי אבקסיס: אתה יורד אתי לרזולוציות שאמורות להיות בוועדת הכלכלה.

אורלי לוי אבקסיס: זאת ההצעה שלכם, אדוני.

אורלי לוי אבקסיס: לזה אני לא הסכמתי.

אורלי לוי אבקסיס: כשאני אמרתי "אקטיבי" אני מתכוונת לזה באופן אקטיבית; לא שישלחו לי מסרון שאחר-כך לך תוכיח אם שלחו או לא.

<יחיאל שבי: זאת אחת מארבע דרכים.

<יחיאל שבי: הם חייבים להגיד לך שאת רוכשת אצלי - -

אורלי לוי אבקסיס: כמובן, בכל רגע נתון הכי קל לי עם המנויים החדשים.

אורלי לוי אבקסיס: על הרזולוציה של הדרך שבה אנחנו ניצור את הקשר עם המנויים הוותיקים נשב גם בוועדה.

אורלי לוי אבקסיס: יש לי עוד כמה רעיונות לתת לכם.

אורלי לוי אבקסיס: אנחנו לא נפטור את החברות באיזושהי שליחת מייל שיכול להיות שגם לא פתחו.

<יחיאל שבי: אני לא חושב שמשרד התקשורת, ברגע שהוא נכנס למשהו, ישב ולא הפך כל אבן עד שהגיע לכל לקוח ושישרתו כל צרכן ושלא יפגעו, חלילה, באף אחד.

<יחיאל שבי: אנחנו עובדים בשיתוף פעולה הדוק.

<יחיאל שבי: אנחנו מתכוונים לדרוש מהם לפרסם בצורה בולטת באתר.

<יחיאל שבי: בדקנו וראינו שיש חברות שזה יותר בולט, ויש כאלה שזה פחות בולט אצלן.

<יחיאל שבי: סמכות המשרד היא לקבוע באיזה אופן זה יהיה.

<יחיאל שבי: זה יהיה בולט, כל בן אדם שירצה לקבל, יקבל את זה.

<יחיאל שבי: אנחנו הולכים להרים קמפיין בעלות של כ-3 מיליון שקלים בטלוויזיה, באינטרנט וגם קמפיין ויראלי.

<יחיאל שבי: הקמפיין הזה לא יהיה קל לצפייה – הוא יהיה קמפיין מאוד פרובוקטיבי - -

אורלי לוי אבקסיס: פרובוקטיבי?

אורלי לוי אבקסיס: מזעזע.

<יחיאל שבי: אנחנו לא רוצים שהוא יעבור מאחורי הגב.

<יחיאל שבי: כמו הסרטון של הלב שהפיקה הדר – הוא נגע לי בלב.

<יחיאל שבי: מרגע שזה נפגע, גמרנו – זה לא יחזור להיות אותו דבר.

<יחיאל שבי: אנחנו הולכים לגעת באנשים, בהורים.

<יחיאל שבי: אחרי הקמפיין הזה אנחנו רוצים לראות עלייה.

<יחיאל שבי: כמו שעשינו קמפיין לביטול קנסות יציאה – הקמפיין הזה היה קצת פרובוקטיבי, אבל שיעור הניודים בשוק הסלולר היה ענק.

<יחיאל שבי: אנשים עברו מחברה לחברה בלי חשבון.

<יחיאל שבי: אנחנו רוצים את אותו הדבר עכשיו – שאנשים ירכשו או יבקשו תכנות סינון בתשלום או לא בתשלום – כל מי שמגיע לו שיקבל.

<טליה לוינס: הפנייה היא להורים.

<יחיאל שבי: נכון.

<יחיאל שבי: כי ההורים הם השגרירים הטובים ביותר.

אורלי לוי אבקסיס: ההורים הם גם המנויים.

<טליה לוינס: ממחקר שעשינו מתברר שההורים היום אדישים.

<טליה לוינס: הם מודעים, והם חרדים, אבל הם לא עושים, הם לא אקטיביים.

אורלי לוי אבקסיס: לכן העברנו את יצירת הקשר לצד האחר, הספקיות.

<טליה לוינס: חברות הסלולר מצד אחד וחברות האינטרנט מצד אחד מחויבות אבל לא מיידעות.

<טליה לוינס: אם הן כן מיידעות אז הן לוקחות על זה כסף, וזה אסור.

<טליה לוינס: עכשיו אנחנו גם מיידעים את ההורים שזאת חובתם של ספקי האינטרנט לתת את זה חינם.

<טליה לוינס: אנחנו רוצים ליצור את ההנעה לפעולה.

<יחיאל שבי: ביום שני הקרוב, בעזרת השם, אנחנו עושים כנס בבית חיל האוויר בהרצליה ברחוב ז'בוטינסקי 15 מ-8:30 עד 13:00 בצהריים.

<יחיאל שבי: יש חנייה חינם.

<יחיאל שבי: בכנס יהיו כל המי-ומי; גם לחבר את הילדים, לראות מה הילדים אוהבים, ואיך אפשר לפנות אל הילדים בלי לצנזר את האינטרנט, אלא באמת להגביר את המודעות ולמנוע סכנות ברשת.

<יחיאל שבי: זה כנס שהכניסה היא חינם, ואני מנצל פה את הבמה להזמין ולקרוא לכל מי שרוצה להשתתף ולהעביר את המסר הזה הלאה.

<יחיאל שבי: זה כנס בחינם, לא צריך לשלם.

<יחיאל שבי: זה כמו תכנת סינון חינמית.

אורלי לוי אבקסיס: עכשיו גם יידעת את הלקוח הפוטנציאלי.

<יחיאל שבי: כמו שאמרת אנחנו דואגים לקופה שתהיה מכל ספקית גישה לאינטרנט, בין סלולרי ובין רגיל שהם גם יצטרכו לפרסם קמפיין ליידוע הציבור על כל הנושא של סכנות באינטרנט, וכיצד אפשר להגביר את המודעות בקרב בני-נוער וילדים, וכמובן, בקרב ההורים שהם הלקוחות הכי גדולים שלנו לתכנות סינון.

<יחיאל שבי: איך לעשות את המינימום כדי לדאוג לילדים שלנו.

<יחיאל שבי: אני מבטיח לך שנלך יד ביד בעניין הזה איתך - -

אורלי לוי אבקסיס: אני באמת רוצה לשבח את משרד התקשורת ואת שר התקשורת בנושא הזה.

אורלי לוי אבקסיס: גם כשהיה סוג של "עליהום" – שאנחנו עכשיו פוגעים בפרטיות של המבוגר שיגיד, אני לא רוצה תכנת סינון, כאילו אנחנו שמים אותו ברשימה שחורה של צורך פורנו או משהו כזה.

אורלי לוי אבקסיס: לא זאת המטרה.

אורלי לוי אבקסיס: באיזונים שבין גרימת חוסר נעימות לאותו מבוגר לבין הגנה על הילדים אני תמיד אעדיף להגן על הילדים.

אורלי לוי אבקסיס: פה השר הלך אתי יד ביד, ואמר, תדעי לך, אנחנו נלך לאיזשהו מאבק שנחטוף עליו חצים, ועמדנו בזה בכבוד.

אורלי לוי אבקסיס: תמסור לשר שאני מצפה שהוא יגיע לוועדה.

אורלי לוי אבקסיס: הוא הבטיח להגיע.

אורלי לוי אבקסיס: רק בשיתוף פעולה של כל הגורמים אנחנו נצליח להגיע לתוצאה.

אורלי לוי אבקסיס: אני מברכת על שיתוף הפעולה עם משרד התקשורת.

אורלי לוי אבקסיס: מי אדוני?

<עקיבא גנז: אני עקיבא גנז, סמנכ"ל חברת אינטרנט אמון.

<עקיבא גנז: אני שמעתי פה בקשב את הדברים החשובים שנאמרו.

<עקיבא גנז: אני רוצה להעלות כמה נקודות שלא קיבלתי עליהן מענה כי הייתה פה התמקדות בנושא בריונות ברשת.

<עקיבא גנז: דבר ראשון, לדעתי יש חוסר הבנה מוחלט של ההורים לגבי הנושא של איומי רשת מול הפתרונות.

<עקיבא גנז: אנחנו כהורים לא יודעים מה המשמעות של איומי הרשת בכל המרחב שדיברו עליו כרגע לבין הפתרונות.

<עקיבא גנז: לדעתי, הפתרונות שנמצאים בשוק אינם מספקים, והם יכולים להצטייר בסופו של דבר כעלה תאנה.

אורלי לוי אבקסיס: נציג של מי אתה?

<עקיבא גנז: מחברת "אינטרנט אמון".

אורלי לוי אבקסיס: אתה לוביסט?

אורלי לוי אבקסיס: אתה נציג שלו, לרגע התבלבלתי.

<עקיבא גנז: אני סמנכ"ל החברה.

אורלי לוי אבקסיס: מה אינטרנט אמון מספק?

<עקיבא גנז: אינטרנט מוגן.

אורלי לוי אבקסיס: כמובן, בתשלום.

<עקיבא גנז: כמו כל ספק אינטרנט אחר.

אורלי לוי אבקסיס: בסדר, אני לא באה להיכנס, אני רק רוצה לשים דברים על השולחן, חברים.

אורלי לוי אבקסיס: כדי לאזן בין הדברים – אם הצעת החוק הזאת עוברת סביר להניח שחלק מהקהל יצרוך את האינטרנט הבטוח החינמי, וזה יכול לפגוע גם בהכנסות שלכם.

אורלי לוי אבקסיס: אחרי שאמרתי את הדברים האלה, כדי שנהיה מאוזנים, אני מוכנה להקשיב לדברים, אבל צריך לזכור שתמיד כשבאים להעביר הצעת חוק או תקנה, ויש מי שרואה את עצמו נפגע קודם כול הוא בא עם אפוקליפטות בנושא של ניוד, ביטול הקישוריות וכדומה; ולפעמים אתה יכול לתת לנו גם רעיונות איך לדאוג שהאינטרנט הבטוח החינמי יהיה מספיק טוב עד כדי שלא תהיה לכם עבודה.

<עקיבא גנז: אין לי שום בעיה עם זה, ואני אומר את זה מפורשות.

אורלי לוי אבקסיס: אז אנחנו נבחן מול משרד התקשורת שאותן תכנות שמוצעות לנו חינם יהיו תכנות מספקות.

אורלי לוי אבקסיס: על זה נדון בוועדה.

אורלי לוי אבקסיס: שלא יהיה משהו כזה שהוא כביכול תכנה.

אורלי לוי אבקסיס: מי שירצה את האקסטרה של האקסטרה זאת זכותו המלאה, ואפילו נברך על זה, אבל יש כאלה שידם אינה משגת.

<עקיבא גנז: לחלוטין כן, אני מסכים עם כל מילה שאמרת.

<עקיבא גנז: אני לא פוחד לא מתחרות ולא משום דבר אחר.

<עקיבא גנז: אני רק מעלה נקודה שאנחנו נחשפים אליה.

<עקיבא גנז: מה שחשוב יותר מהפתרונות הטכניים של הגנה ברשת – כמו שאמר נציג משרד התקשורת והשתמש במילה הכי נכונה בעולם – הנושא צריך להתחיל בסופו של דבר מהצד של המודעות של ההורים כי יש חוסר מודעות משווע בנושא הזה.

<עקיבא גנז: הלוואי שיהיו פתרונות תואמים, ומה טוב כי נכון להיום על בסיס מה שקיים היום, כמו שציינת במה שאמרת בקדמת דברייך, ההורים חושבים שיש פתרון, ובסוף הוא עלה תאנה, ויש כאן מצב של חוסר מודעות בנושא הזה.

<עקיבא גנז: בנושא הבריונות – כנ"ל.

<עקיבא גנז: זה דבר שמדברים עליו יום-יום, ומה שאמרתם הוא יותר ממבורך ויותר מנכון.

<עקיבא גנז: יש כיום בעיה של חשיפה לתכנים בצורה פרוצה לחלוטין מכל כיוון.

<עקיבא גנז: אין לנו כמעט דרך בכלים הנוכחיים בחברות האינטרנט האחרות כדי להתמודד עם זה בפרקטיקה.

<עקיבא גנז: אם יצליחו להגיע למצב שיהיה פה פתרון טוב יותר זה יהיה מצוין.

אורלי לוי אבקסיס: אז אנחנו נחזור כדי להשמיע ליחיאל את מה שנאמר כאן:

אורלי לוי אבקסיס: שאותן תכנות סינון חינמיות יהיו איכותיות ומספיק טובות ויוכלו לתת באמת מענה אמיתי ולא להנמיך את הרף כל כך שאנשים יחיו בתחושה שיש להם פתרון, אבל הוא לא אמיתי.

אורלי לוי אבקסיס: זה תפקיד משרד התקשורת – לבדוק מהן התכנות המוצעות על-ידי הספקיות.

אורלי לוי אבקסיס: זה משהו שנדון בו גם בוועדה, ואתם תצטרכו להביא לנו כי אתם מבינים הכי טוב בנושא.

אורלי לוי אבקסיס: מי אדוני?

<יונה פרסבורגר: אני יונה פרסבורגר מעמותת "נתיבי רשת".

<יונה פרסבורגר: אני מרצה בבתי-ספר להורים ולתלמידים ומייסד את עמותת "נתיבי רשת" שמקדמת את ההתמודדות ואת הפתרונות.

<יונה פרסבורגר: לאחרונה ערכנו מחקר מאוד רחב שבדק לעומק את תכנות הסינון, את ההגנות השונות שנותנות חברות האינטרנט בחינם או בתשלום.

<יונה פרסבורגר: התמקדנו על התשלום כי זה אמור להיות ברמה יותר גבוהה.

<יונה פרסבורגר: גילינו בעיות מאוד חמורות וכשלים תפקודיים מהותיים כמו למשל, העובדה ששירותים מרכזיים באינטרנט הפכו לשירותים מאובטחים, ולמעשה התוכן מוצפן.

<יונה פרסבורגר: "גוגל", "יוטיוב", "פייסבוק" – הרבה דברים מרכזיים מאוד שנמצאים באינטרנט והמיינסטרים נמצא במצב מאובטח, וכל תכנות הסינון, אולי חוץ מאינטרנט רימון שבו יש מנגנון לפתיחת הצפנה, בנויות טכנולוגית על הדור הקודם, הן לא מתמודדות עם מצב האתרים המאובטחים.

<יונה פרסבורגר: זה כשל עצום כי למעשה אין שום הגנה.

<יונה פרסבורגר: למעשה בתכנת "הייקיפר" היפה או ה"מסננת" של "נטויז'ן" לסמן כהורה שאתה רוצה לקבל פעם בשבוע דוח על מילים בעייתיות ב"פייסבוק", למשל.

<יונה פרסבורגר: אז ההורה שמח, הוא לא מקבל שום דוח, והוא חושב שהכול בסדר.

<יונה פרסבורגר: אבל הוא לא יודע שהתכנה שלו לא מסוגלת לקרוא מה שיש ב"פייסבוק".

אורלי לוי אבקסיס: כמו מה?

אורלי לוי אבקסיס: למה היא לא מסוגלת לקרוא?

<יונה פרסבורגר: כי האתר מאובטח, התוכן מוצפן.

<יונה פרסבורגר: התכנה לא מצליחה לקרוא את התוכן.

אורלי לוי אבקסיס: אז מוכרים לנו משהו לא ישים, והם יודעים?

<יונה פרסבורגר: זאת בעיה שצריך לטפל בה.

<יונה פרסבורגר: זאת בעיה מאוד מרכזית.

אורלי לוי אבקסיס: אנחנו לא רוצים חוק שלא ייתן לנו שום הגנה.

<יונה פרסבורגר: אז צריך לבדוק שאם נותנים לנו משהו חינם או בתשלום שהפתרון ייתן מענה לפחות סביר.

<יונה פרסבורגר: אין מענה מוחלט, וכמובן זה לא במקום החינוך.

<יונה פרסבורגר: בדיון הזה מאוד נגע ללבי – אני מתחבר לצעירים, וכעמותת "נתיבי רשת" מאוד נשמח לשתף פעולה ולעזור במה שאפשר.

<יונה פרסבורגר: מה שהציגו פה זה כיוון עמוק ומרכזי של התמודדות, אבל לפחות בדברים שקשורים להגנות טכנולוגיות - -

אורלי לוי אבקסיס: זה לא משהו שהוא בלתי אפשרי.

אורלי לוי אבקסיס: זה משהו אפשרי.

<יונה פרסבורגר: זה אפשרי, וזה דורש התגייסות ומציאת פתרונות מתאימים.

אורלי לוי אבקסיס: תודה.

אורלי לוי אבקסיס: אני לא שכחתי אתכם, אני חוזרת אליכם.

אורלי לוי אבקסיס: מתפתח פה דיון שחבל לעצור אותו באמצע.

<מיקי אלון: אני מהנהגת ההורים הארצית.

<מיקי אלון: אני הורה.

<מיקי אלון: אני לא קונה את כל הבעיות הטכנולוגיות, זה לא מעניין אותי.

<מיקי אלון: אני הייתי רוצה שזה יהיה בילד אין בשירותים שהחברה נותנת, ולא שאני אצטרך למשוך איזו תכנה.

<מיקי אלון: שזה יהיה בתוכו.

<מיקי אלון: מי שירצה להתנתק שיבקש להתנתק.

אורלי לוי אבקסיס: תסביר את זה למשרד התקשורת.

אורלי לוי אבקסיס: אתה יודע מה הם עשו לי?

אורלי לוי אבקסיס: אני כביכול רציתי עכשיו למנוע את חופש המידע; אני רוצה ליצור בנק נתונים על מי שמבקש להתנתק מהאינטרנט הבטוח.

<מיקי אלון: זאת לא אדישות של הורים - -

<קריאה: זאת הדחקה.

<מיקי אלון: לא הדחקה.

<מיקי אלון: אין זמן, לא מתעסקים עם זה.

<מיקי אלון: זה לא משהו בראש מעיינינו.

אורלי לוי אבקסיס: אבל אם אתה מקבל טלפון ואומרים לך, שיש לך אפשרות לאינטרנט בטוח, ואתה בסך הכול צריך להגיד, כן, ואנחנו מעבירים לך את זה.

<מיקי אלון: אני אישית אגיד, רגע, תן לי לחשוב.

<יחיאל שבי: וגם תגיד, הילד שלי?

<יחיאל שבי: מה פתאום, הוא בסדר.

<מיקי אלון: בקטע הטכנולוגי אני לא מסכים עם הילדים.

<מיקי אלון: אני חושב שאני די מתקדם טכנולוגית, ואני גולש בכל האתרים האלה, אבל יש היום דרכים לעקוף אותנו דרך הוואטסאפ וכדומה – כל מיני דברים שאין דרך לגשת אליהם.

<מיקי אלון: בעניין הזה אני אסטה קצת ואפנה ל"גוגל" כי צריך לתת להם כלים טכנולוגיים לא רק בהדרכה.

<מיקי אלון: זה יהיה משהו גדול; משהו לנטר.

<מיקי אלון: לתת להם קצת יותר כוח, אבל להיות שם.

אורלי לוי אבקסיס: תודה.

אורלי לוי אבקסיס: משרד החינוך, בבקשה.

<רוני דיין: אני רוני דיין, מנהל אגף טכנולוגיות מידע במשרד.

<רוני דיין: אני אחראי על הפדגוגיה של שילוב מחשב בהוראה בבתי-הספר.

<רוני דיין: קודם כול ברשותך, כבוד היושבת-ראש, אני רוצה לברך את הילדים על הדברים הנפלאים שהם עושים - -

אורלי לוי אבקסיס: מגיע להם.

<רוני דיין: יבורכו, והלוואי שנתברך שזה יהיה בכל בתי-הספר.

<רוני דיין: לעניין הדיון המקצועי שהתפתח פה בהיבט הטכנולוגיה – ולדעתי, נציג ההורים הציג את זה בצורה מאוד נכונה כי זה שנתמודד היום עם הכלים שיש לנו לעצור מידע מסוג מסוים באינטרנט עדיין לא פוטר אותנו מכל הבעיות שיש באמצעי התקשורת שרצים על האינטרנט, כמו וואטסאפ וכדומה.

<רוני דיין: הם מאוד בעייתיים כי אי אפשר כמעט לשלוט עליהם.

<רוני דיין: כיוון שאנחנו מודעים לבעיה הזאת ועד שנקבל את התשובות הטכנולוגיות, אנחנו חושבים במשרד שהמרכיב החינוכי, כמו שהזכירו גם הילדים הוא מרכיב מאוד חשוב.

<רוני דיין: לכן הדגש החזק ביותר שאנחנו נותנים הוא דווקא בהיבט החינוכי עם כל ההמלצות שיש לנו על אותן טכנולוגיות שקיימות כדי שבעצם זה יהיה במודעות של המורים וצוותי החינוך ואפילו במידה שאנחנו מעבירים להורים.

אורלי לוי אבקסיס: איך אתם עושים את זה?

<רוני דיין: בתכנית הזאת החלטנו לפני כשנה שבכל בית-ספר נקים צוות שנקרא "חיים ברשת" שחלק ממנו הוא היועצות הפדגוגיות או החינוכיות שנמצאות בבתי-הספר, מחנכי כיתות ורכז התקשוב של בית-הספר.

<רוני דיין: מחובתם להעביר ארבעה שיעורים במהלך השנה, וזה מופיע גם בצורה מסודרת בחוזר מנכ"ל.

אורלי לוי אבקסיס: במסגרת כישורי חיים?

<רוני דיין: לא, במסגרת כישורי חיים.

אורלי לוי אבקסיס: כי פה כל דבר שאני שואלת עליו "איפה?", אומרים לי, במסגרת "כישורי חיים".

<רוני דיין: לא, ממש לא.

<רוני דיין: ארבעה שיעורים בנושא גלישה בטוחה.

אורלי לוי אבקסיס: אז יגיעו לשם.

<רוני דיין: יגיעו לשם.

<רוני דיין: אחד מהם צריך להיות בשבוע הזה.

<רוני דיין: אנחנו לוקחים את זה כשבוע כי קשה להתארגן ביום מסוים, ואחד מהם בשבועיים של היציאה לחופשה.

אורלי לוי אבקסיס: בכל בתי-הספר.

<רוני דיין: בכל בתי-הספר.

<רוני דיין: זאת הנחיה מאוד מפורשת בחוזר מנכ"ל.

<רוני דיין: במקביל לכל החומרים שאנחנו מעלים ברשת וההדרכות שאנחנו נותנים למורים, אנחנו התחלנו בחודש האחרון בקמפיין מאוד חזק מול ההורים.

<רוני דיין: היום אחר-הצהריים יש שידור מאוד גדול מבית-ספר בכפר-סבא שבו אנחנו מפיצים את המידע שלנו להורים בציבור הרחב במסגרת מה שאנחנו קוראים, וידיאו-טייפ לקהילה.

<רוני דיין: פרסמנו סדרה של תאריכים שההורים מוזמנים לצפות בזה כדי שניתן בידיהם את הכלים להתמודד ולהפוך להיות גורם משמעותי כלפי הילדים.

אורלי לוי אבקסיס: נותנים גם הכשרות להורים במסגרת הזאת?

<רוני דיין: הפנייה היא ישירות להורים.

אורלי לוי אבקסיס: אתם נותנים גם הכשרות של איש מקצוע מול ההורים?

<רוני דיין: נכון - -

אורלי לוי אבקסיס: לא ברשת.

<רוני דיין: הבעיה היא שההורים לא יכולים להתארגן למפגשים שהם יותר ממפגש אחד.

אורלי לוי אבקסיס: אני אגיד לך למה.

אורלי לוי אבקסיס: בבית-הספר של הבת שלי היה הפרויקט הזה.

אורלי לוי אבקסיס: הוא היה מאוד מבורך.

אורלי לוי אבקסיס: פרט למה שעשו עם הילדים הזמינו גם את ההורים כדי שתהיה שפה משותפת.

אורלי לוי אבקסיס: זה היה אחד הדברים הנכונים.

אורלי לוי אבקסיס: אבל השאלה היא האם אנחנו יכולים להבטיח שזה מגיע בפריסה רחבה, פריסה ארצית?

אורלי לוי אבקסיס: או שכל בית ספר בוחר לו מתוך איזשהו סל מה הוא רוצה לעשות או שבאותו בית-ספר מסוים המנהלת החליטה שזה חשוב לה או אורט ששיתפו פעולה עם "גוגל".

<רוני דיין: אני יודע שיש שני גופים שמייצגים את ההורים.

<מיקי אלון: נכון.

<רוני דיין: בשידור הקודם שיצאנו בו לציבור עירבנו את הגורם הזה, ואני אשמח מאוד לקבל את המידע מכם כדי לשלב גם אתכם בתהליך הזה כי אנחנו מאמינים בכך שכמה שנשלב יותר את ההורים ונחשוף אותם לעולם הזה של אמצעים וכלים וחינוך שאפשר להעביר לילדים הבעייתיות יכולה לרדת בעוצמה שלה.

<רוני דיין: כי חינוך בסופו של דבר הוא הגורם.

<רוני דיין: כל המנגנונים הטכנולוגיים האלה - -

אורלי לוי אבקסיס: רשת ביטחון.

<רוני דיין: זה יוסיף ביטחון מסוים, אבל זה לא מה שימנע את התהליך.

<רוני דיין: לכן השנה התחלנו להתמקד גם בציבור ההורים בצורה מאוד דרמטית.

אורלי לוי אבקסיס: אני רוצה להמליץ לך משהו.

אורלי לוי אבקסיס: יש לכם "החדר של מאיה".

אורלי לוי אבקסיס: זה בעייתי.

אורלי לוי אבקסיס: זה אתר נהדר; ילדים באים ללמוד בו את האותיות, את המספרים ולרכוש את המיומנויות הראשוניות.

אורלי לוי אבקסיס: זה מומלץ בגנים ובכיתות א'.

אורלי לוי אבקסיס: הבן שלי עבד מאוד יפה בגן, וביקשתי מהבת שלי שתשב איתו קצת, שתיכנס לאתר של משרד החינוך.

אורלי לוי אבקסיס: היא שאלה אותי, איך נכנסים?

אורלי לוי אבקסיס: אמרתי לה, תקישי "החדר של מאיה" ב"גוגל".

אורלי לוי אבקסיס: אתה יודע כמה חדרים אינטימיים של "מאיות" עלו לה שם מיד?

<רוני דיין: זאת כבר לא בעיה של משרד החינוך, זאת בעיה של המנוע של "גוגל".

אורלי לוי אבקסיס: אני קוראת למי שיכול לעשות שיתוף פעולה לעצור את זה.

אורלי לוי אבקסיס: כי אם זה קרה אצלנו זה קרה אצל הרבה.

<רוני דיין: אנחנו מודעים לבעיה הזאת.

<רוני דיין: היום אנחנו מקימים ענן תקשורת חדש להורים ולתלמידים שב-1 בספטמבר נפיץ אותו לבתי-הספר.

<רוני דיין: הוא יהיה שונה מהותית וייתן את כל הפתרונות האלה.

<רוני דיין: אבל זאת הזדמנות בשבילי לומר שבגלל המורכבות של הטיפול בנושא הזה גם בהיבט החינוכי אנחנו לבד לא עושים את הדבר הזה.

<רוני דיין: אנחנו משתפים את משרד התקשורת, את המשרד לביטחון הפנים, את המשטרה, את הצבא.

<רוני דיין: כולם יחד - -

אורלי לוי אבקסיס: - - - המשרד לביטחון הפנים אנחנו לא יכולים לעשות דיון כזה - -

<עינב שוהם: גם הסנגוריה משתתפת בזה.

אורלי לוי אבקסיס: יפה.

אורלי לוי אבקסיס: אנחנו לא יכולים לנהל את הדיון הזה בלי לשבח.

אורלי לוי אבקסיס: השר לביטחון הפנים הבטיח לי כשהיו שני חוקרים יחידים בסייבר להוסיף תקנים.

אורלי לוי אבקסיס: היום אתם מתקרבים ל-100.

אורלי לוי אבקסיס: אתם עושים פעולות יזומות.

אורלי לוי אבקסיס: אתם אורבים לגונבי זהויות, אתם תופסים פדופילים.

אורלי לוי אבקסיס: אנחנו נבקש ממך נתונים כי סוף-סוף יש דברים שאפשר לברך עליהם, והוספת התקנים גם מוכיחה את היעילות.

<אבי הדי: גם את המודעות.

אורלי לוי אבקסיס: גם את המודעות, גם את היעילות.

אורלי לוי אבקסיס: אתם עושים מה שנקרא "כיפה אדומה".

אורלי לוי אבקסיס: אבל אתם אורבים להם כילדים, כקורבנות פוטנציאליים לאותם פדופילים שרק מחפשים אותם ברשת.

אורלי לוי אבקסיס: כל תפיסה כזאת מורידה עוד פוטנציאל שפוגע מתוך המרחב הציבורי שלנו.

<רוני דיין: זה לא רק משרדי ממשלה.

<רוני דיין: אנחנו גם עובדים עם כל חברות ההייטק בארץ.

<רוני דיין: יש פה נציגים של "מייקרוסופט" ו"גוגל".

<רוני דיין: כולם יחד כשנרתמים לאותה משימה, והנציגים של הגופים השונים מתפרסים בתוך בתי-הספר – יש פה עוצמה ויכולות הרבה יותר טובות.

אורלי לוי אבקסיס: נכון.

אורלי לוי אבקסיס: סוף-סוף אנחנו ראינו הגשת כתבי אישום במשהו שהיה מאוד לא בטוח, בעיקר מאחר שהחקיקה לא אפשרה את זה.

אורלי לוי אבקסיס: כל הזמן אומרים לנו שבדרך כלל מגישים את כתבי האישום.

אורלי לוי אבקסיס: אני מדברת עכשיו על פשעים באינטרנט, על מעשים מגונים וירטואליים וכדומה.

אורלי לוי אבקסיס: בדרך כלל כשאנחנו שואלים על עברות מין אומרים לנו שאם תהיה מאה אחוז הרשעה או קרוב לזה, אנחנו לא ממש מגיעים לערכאה שיפוטית.

אורלי לוי אבקסיס: וכשנעשה מאמץ והיה אומץ מסתבר שהשופטים שלנו מספיק אינטליגנטים ומספיק רגישים כדי לפתוח את הראש ולפרש בצורה מורחבת מהי פגיעה מינית ומהי התעללות בחסר ישע.

אורלי לוי אבקסיס: האומץ הזה הביא לכך שאנשים הורשעו מכיוון שהם עשו מעשים בזירה הווירטואלית.

אורלי לוי אבקסיס: לכן צריך לברך את האומץ של מי שהגיש בסופו של דבר את כתבי האישום הללו גם כשהסיכוי היה לא גבוה ונוצרה עכשיו הלכה, תנסו לעשות את זה יותר.

אורלי לוי אבקסיס: בשורה התחתונה ככל שנעשה את זה יותר נגן על יותר ילדים ונשים מאחורי סורג ובריח יותר אנשים.

אורלי לוי אבקסיס: כי גם פגיעה וירטואלית היא פגיעה קשה.

אורלי לוי אבקסיס: סיימת?

אורלי לוי אבקסיס: כדי לאזן, כמובן, וכדי לשמוע גם מה אחרים עושים אני פונה לאורלי פרידמן מרטון, יועצת משפטית ומנהלת אחראית ב"מייקרוסופט ישראל".

אורלי לוי אבקסיס: תגידי לנו שאתם לוקחים את בתי-הספר האחרים ועושים איתם פרויקטים כאלה.

<אורלי פרידמן מרטון: תכף אני אגיד לך מה אנחנו עושים, אבל לפני כן אני רוצה להגיד שהתרשמתי, וזה כיף לראות מה בני הנוער עושים.

<אורלי פרידמן מרטון: אני שמחה שאני כאן כי אני יכולה לדבר גם בשם מאות בני נוער נוספים שפועלים בכל רחבי הארץ היום ולאורך השנה כשגרירים של אינטרנט בטוח ולא במסגרת הפרויקט של "שומרי מסך".

<אורלי פרידמן מרטון: בשנה שעברה כ-200 בני-נוער, והשנה כ-500 בני-נוער מתנועת הנוער "הצופים" ומנערי "קדם עתידים" וגם מילדי ראש העין במסגרת תכנית "עיר ללא אלימות" מדריכים מכיתות ט' עד כיתות י"א את חבריהם וגם ילדים בכיתות ז' עד ט' בנושא של "אינטרנט בטוח".

<אורלי פרידמן מרטון: הם קיבלו הכשרות והדרכות וגם דיון בהיבט החינוכי, בהיבט החברי, בהיבט האנושי שהוא המסר המרכזי והחשוב; וגם בהיבט של קבלת כלים טכנולוגיים מה הרשתות החברתיות והאפליקציות שבהן הם נמצאים היום –ממה צריכים להימנע, למה הם צריכים לשים לב, ומה צריכים להפסיק לעשות או ממה להיזהר.

<אורלי פרידמן מרטון: אני תכף אכנס קצת יותר לפרטים, ואני אספר קצת יותר על זה.

<אורלי פרידמן מרטון: יש 500 בני-נוער בהקשר הזה, ואני שמחה.

<אורלי פרידמן מרטון: אם הייתי יודעת הייתי דואגת שגם הם יקבלו ייצוג ויישבו כאן.

<אורלי פרידמן מרטון: הם עושים עבודה נהדרת - -

אורלי לוי אבקסיס: אנחנו נשמח שהם יגיעו כאורחים שלנו גם לישיבות.

אורלי לוי אבקסיס: דרך אגב, בכל הנושא של פגיעות ברשת זאת לא הישיבה הראשונה וגם לא השנייה שאנחנו מקיימים בנושא הזה.

אורלי לוי אבקסיס: בעקבות הדיונים האחרונים של הכנסת הקודמת על הקמת הצוות למלחמה בפשעים באינטרנט אנחנו היום עם 100 חוקרים.

אורלי לוי אבקסיס: אז היו שני חוקרים.

אורלי לוי אבקסיס: אז יכול להיות שהוועדה צריכה לקבל דיווחים שוטפים כל הזמן מאנשי המקצוע, כי לדעתנו, נעשה ניסיון אמיתי במשרד לביטחון הפנים כדי לתפוס את מה שניתן במצב הקיים.

אורלי לוי אבקסיס: לכן אני אומרת לך שזאת לא תהיה הישיבה האחרונה בנושא הזה, ואנחנו מבטיחים להזמין אתכם, ונשמח לשמוע את בני-הנוער.

<אורלי פרידמן מרטון: ברור לי שזאת לא הישיבה האחרונה.

<אורלי פרידמן מרטון: אני רק אשמח להראות חומר שבני הנוער מקבלים לידיים שלהם כדי להעביר.

<אורלי פרידמן מרטון: יש להם מצגות לכל הגילאים – גם מצגות שאנחנו מעבירים כחלק מפאנל שמתקיים היום בכל רחבי הארץ, גם מצגת לחטיבת הביניים, גם ליסודי וגם מצגות להורים, גם מצגת באנגלית.

<אורלי פרידמן מרטון: יש להם חומרי העשרה עם הרבה מאוד טיפים, עם הרבה מאוד מידע, עם כתבות, עם לינקים, עם חומרים של גלעד האן שהוא חוקר במשטרת ישראל לפשעי מחשב שמעביר היום הדרכות והרצאות בכל בתי-הספר ולהורים ברחבי הארץ.

<אורלי פרידמן מרטון: גם את החומרים שלו אנחנו העברנו לעובדים שלנו כחלק מההדרכות שלהם.

<אורלי פרידמן מרטון: זאת השנה העשירית של שיתוף פעולה שאנחנו מקיימים ברמה הלאומית עם משרד החינוך - -

אורלי לוי אבקסיס: דרך אגב, הוא נותן הרצאות בבתי-הספר.

אורלי לוי אבקסיס: למה שלא תעלו הרצאה אחת שלו לאינטרנט?

<רוני דיין: עכשיו כשהקמנו את המנגנון הטכנולוגי שמאפשר את זה אנחנו בהחלט נעשה זאת.

אורלי לוי אבקסיס: נהדר.

אורלי לוי אבקסיס: תודיעו לנו מתי זה קורה.

<רוני דיין: בסדר גמור.

<אורלי פרידמן מרטון: במסגרת שיתוף הפעולה של "מייקרוסופט" עם משרד החינוך, עם משטרת ישראל, עם איגוד האינטרנט הישראלי ועם גופים אחרים שחוברים באותו יום, אנחנו מכשירים זאת השנה העשירית באמצעות העובדים שלנו בפריסה ארצית בתיאום עם משרד החינוך באשכולות הפיס ובבתי-הספר, בחטיבות-הביניים וביסודי.

<אורלי פרידמן מרטון: ביום הזה עם ההדרכות הפיזיות של העובדים שלנו ועם הדרכות מקוונות שמתקיימות און-ליין של עובדים שלנו שמעבירים בו-זמנית הדרכה לכ-40 כיתות כל הדרכה, אנחנו מגיעים להכשרה של כ-100,000 בני-נוער ביום אחד.

<אורלי פרידמן מרטון: זה מעבר להכשרה של 500 שגרירים שפועלים במשך השנה.

<אורלי פרידמן מרטון: זה מעבר לחומרים וכלים שאנחנו מעמידים במשך השנה כדי שהמידע יהיה חשוף, ואפשר יהיה להשתמש בו.

<אורלי פרידמן מרטון: זה, כמובן, מעבר לכלים טכנולוגיים שמובנים בטכנולוגיה.

<אורלי פרידמן מרטון: יש למשל תכנות לסינון שמובנות בתוך מערכת ההפעלה שלרבים מאתנו זה מובנה במחשב.

<אורלי פרידמן מרטון: זה קיים ונתון.

<אורלי פרידמן מרטון: יש הרבה מאוד כלים אחרים שמובנים במכשירים שלנו: אנטי-וירוס, חומת-אש – כל מיני אמצעים טכנולוגיים.

<אורלי פרידמן מרטון: צריך לדעת להשתמש בהם נכון, ואני בעדם ומקדמת אותם מאוד.

<אורלי פרידמן מרטון: יש לנו טכנולוגיה מדהימה שמסופקת בשיתוף פעולה לספקי אינטרנט שמאפשרת לעשות מעין טביעת אצבע, כמו DNA של תמונה כשהתמונה היא פוגענית.

<אורלי פרידמן מרטון: אפשר באמצעות ניתוח ה-DNA שלה להסיר אותה מהרשת כדי שהיא לא תעלה פעם אחר פעם בכל מיני פוטושופ או דברים אחרים שעושים איתה.

<אורלי פרידמן מרטון: אז יש הרבה מאוד כלים אחרים.

<אורלי פרידמן מרטון: הטכנולוגיה כשלעצמה רצה כל הזמן - -

אורלי לוי אבקסיס: אז אני רוצה להגיד לך עוד משהו.

אורלי לוי אבקסיס: באותם סיכומים שהגענו עם שר התקשורת הוחלט על הקמת מועצה לאינטרנט בטוח.

אורלי לוי אבקסיס: אני מאוד רוצה שכל הגורמים המעורבים בעניין הזה, כלומר מי שיש לו הידע, הכלים והיכולת יהיו חברים באותו גוף.

אורלי לוי אבקסיס: הגוף הזה אמור לבחון כל הזמן את ההתפתחויות הטכנולוגיות ולהתאים את הפתרונות שלנו להתקדמות הטכנולוגית.

אורלי לוי אבקסיס: אז אני פונה למשרד התקשורת שכשמקימים את הגוף לקחת בחשבון מי יהיו הנציגים, וחשוב שיהיו נציגים שיוכלו גם לתת פתרונות אמתיים.

אורלי לוי אבקסיס: אנחנו קצת קצרים בזמן.

<אורלי פרידמן מרטון: רק עוד משפט אחד.

<אורלי פרידמן מרטון: הנושא של החינוך הוא לב לבו של העניין.

<אורלי פרידמן מרטון: בהקשר הזה אנחנו באים לדבר על שני הדברים המרכזיים שאמורים להנחות אותם בהתנהלות שלהם ברשת ואמורים ללוות גם את ההורים מבחינתנו.

<אורלי פרידמן מרטון: כמו כל מרחב אחר שאנחנו ההורים לוקחים עליו אחריות; כמו שאנחנו מלמדים לחצות כביש, אבל לחצות אותו בבטחה, לגלוש גלים, אבל לעשות את זה בבטחה, לרכוב על אופניים, אבל עם קסדה – אנחנו מלמדים אותם איך לעשות את הדברים האלה.

<אורלי פרידמן מרטון: אנחנו מלמדים אותם לא ללכת ברחוב ולקחת סוכריות מזר או ללכת אתו לפינת רחוב - -

אורלי לוי אבקסיס: הבעיה היא שהוא לא ברחוב ולא בפינת רחוב, הוא בחדר הפרטי, האינטימי שלו.

<אורלי פרידמן מרטון: אבל על אותו סט ערכים ואותם כללים – אם נשב עם הילדים ונבין מהם וננצל את זה כדי ללמוד מהם אפילו, ורק לשאול אותם שאלה – באמת דברים מאוד פשוטים – כמו מי זה שהחבר שהוא מדבר אתו?

<אורלי פרידמן מרטון: אתה פוגש אותו באיזושהי צורה מחוץ לרשת?

<אורלי פרידמן מרטון: זה חבר שלך שאתה הולך אתו לכדורגל או לבלט שהוא נמצא אתך בבית-הספר?

<אורלי פרידמן מרטון: אם זה חבר רק ברשת הוא לא באמת חבר; אם זה מפורסם או חושב שזה מפורסם והוא חבר מאוד טוב שלו, אבל זה לא באמת מפורסם, אלא מישהו שיש לו 15 פרופילים ב"פייסבוק", וזה מישהו שמתחזה למפורסם, והוא לא באמת חבר שלו.

<אורלי פרידמן מרטון: הוא לא באמת הזמין אותך להופעה שלו, והוא לא באמת רוצה לראות אותך מאחורי הקלעים.

אורלי לוי אבקסיס: גם כשהוא באמת הזמין אותך להופעה שלו ורוצה לראות אותך מאחורי הקלעים תהיי זהירה.

<אורלי פרידמן מרטון: יש הרבה מאוד מוקדים, יש שם נוכחים.

<אורלי פרידמן מרטון: אם נשאל את השאלות ונקבל את הכלים אז יש לנו מה לתת גם בתור הורים, ויש לנו גם מה ללמוד.

<אורלי פרידמן מרטון: הדבר האחרון זה הבריונות שלהם.

<אורלי פרידמן מרטון: בגלל הבריונות ובגלל המקרים שאנחנו רואים שעולים וחוזרים אנחנו יצאנו השנה לכבוד היום הלאומי בקמפיין הזה שעלה אתמול לרשת ומתחיל לרוץ ולזרום.

<אורלי פרידמן מרטון: הוא נקרא "חושבים לפני שמעלים סטטוסים לכל החיים".

<אורלי פרידמן מרטון: הוא רלוונטי גם בהיבט של פרטיות, אבל בעיקר בהיבט של בריונות.

<אורלי פרידמן מרטון: נראה אותו.

<אורלי פרידמן מרטון: (הקרנת סרטון) זה קמפיין שאני מקווה שהוא צרם.

<אורלי פרידמן מרטון: הוא נועד לצרום, והוא בא אחריו עם מיני-סייט שמאפשר לקבל גם טיפים וגם לדעת מה קורה; לקבל את הכתבות ולהבין מה הילדים שלנו באמת עושים שם.

<אורלי פרידמן מרטון: הייתה לאחרונה כתבה גם ב"מעריב" וגם ב"מאקו" מה הם עושים - -

אורלי לוי אבקסיס: זאת הנערה שהעבירה את המסר ואחר כך התאבדה?

<אורלי פרידמן מרטון: לא.

<אורלי פרידמן מרטון: זאת מורה שביקשה להוכיח נקודה.

<אורלי פרידמן מרטון: היא ביקשה להעביר תמונה ולהראות איזו עוצמה יש ברשת; איך בשנייה אחת יש מאות או עשרות או אלפי לייקים על משהו אחד ברשת.

<אורלי פרידמן מרטון: המסר של "חושבים פעמיים" הוא שנייה, תחשוב לפני; תחשוב לפני שאתה מעלה תמונה פוגענית, תחשוב לפני שאתה מעביר סרט פוגעני, תחשוב לפני שאתה מצטרף לקבוצת שנאה.

<אורלי פרידמן מרטון: תבין שיש מישהו אחר בצד השני.

<אורלי פרידמן מרטון: יש פה מסרים, יש פה כלים, יש פה כלים טכנולוגיים, יש פה הפניה לאתרים שיש בהם הרבה מידע.

<אורלי פרידמן מרטון: גם ההורים יכולים להיות וגם הילדים שלנו יכולים להיות שם.

<אורלי פרידמן מרטון: תודה.

אורלי לוי אבקסיס: תודה רבה.

אורלי לוי אבקסיס: אני יודע שהבטחתי לכם, אבל אולי נחכה איתכם קצת כי דווקא בגלל הנושא של הפוגענות והסרטונים שאנשים מעלים לרשת, כמו נער שאומר שהוא חושב להתאבד ומקבל יותר מדי לייקים או אנשים אומרים מה הדרך הטובה ביותר לעשות את זה או ממליצים לו – זה כל כך נורא.

אורלי לוי אבקסיס: לכן אי אפשר שלא לפנות גם לעמותת ער"ן – עזרה ראשונה נפשית.

אורלי לוי אבקסיס: דוד קורן, מנכ"ל ער"ן, בבקשה.

<דוד קורן: תודה, חברת הכנסת אורלי לוי על הדיון הזה.

<דוד קורן: אנחנו שותפים.

<דוד קורן: הזכרתם גם את "טינק", ואני זוכר את הפגישות המרתקות.

<דוד קורן: האינטרנט הוא מרחב שיש בו היכולת הפוגענית הגדולה ביותר, ויש בו יכולת סיוע מדהימה.

<דוד קורן: יש לנו היום 140 מתנדבים שכל הזמן מתעסקים רק בפניות אינטרנט, וכמות הפניות האובדניות או הקיצוניות שם לעומת הטלפונים היא הרבה יותר גבוהה.

<דוד קורן: אני חייב לשבח פה גם את המשטרה שבכל פעם שאנחנו צריכים לאתר מישהו – אגב, הרבה יותר קל לאתר דרך האינטרנט מישהו שרוצה להתאבד מאשר דרך הטלפון, עד כמה שזה נשמע מגוחך.

<דוד קורן: אחת הנערות שהגיעה אלינו הגיעה אחרי שהחליטה להתאבד, אבל היא לא ידעה איך.

<דוד קורן: היא הוציאה ברשת שאלה איך להתאבד.

<דוד קורן: משום מה עלה לה ער"ן – היא כנראה, הגיעה אלינו בטעות.

אורלי לוי אבקסיס: בגלל המילה "להתאבד".

<דוד קורן: כן.

<דוד קורן: היא הגיעה אלינו אולי בטעות.

<דוד קורן: אנחנו ליווינו אותה שלושה חודשים, והיא עברה תהליך העצמה ענק.

<דוד קורן: היא כמובן חיה, והיא כמובן במקום אחר לגמרי.

אורלי לוי אבקסיס: מזל.

<דוד קורן: אז מה שהילדים עושים זה מדהים.

<דוד קורן: אני רוצה להגיד משהו על הפער בין הילדים לבין ההורים, ואני רוצה לבוא חשבון – במירכאות – עם ההורים, אתנו.

<דוד קורן: גם אני הורה, כמובן.

<דוד קורן: הקושי שלנו כשאנחנו מסתתרים מאחורי האמירה שזה מסובך, ושאנחנו לא מכירים את האינטרנט - הכול נכון.

<דוד קורן: אבל כל מה שאנחנו מפחדים לעשות בסופו של דבר זה לבוא לילד שלנו ולהגיד, מה קורה?

<דוד קורן: מה הולך שם?

<דוד קורן: בוא, תראה לי, בוא תספר לי.

<דוד קורן: אנחנו עדיין באותו בית.

<דוד קורן: בטכנולוגיה הם תמיד יהיו לפנינו.

<דוד קורן: אני ראיתי את האייקונים, אז אחד לא זיהיתי, אז בסך-הכול זה די בסדר.

<דוד קורן: אבל בסופו של דבר כדי להגן עליהם זה לא התכנות – אנחנו כהורים.

<דוד קורן: אנחנו צריכים לעזור להורים לחזור לשיחה הפשוטה ולבוא מהמקום שנכון, אני לא מומחה כמוך באינטרנט, בוא תראה לי.

אורלי לוי אבקסיס: בזמן שאתה בשיחה אתו, הוא יושב אתך עם הפלאפון, מחזיק.

אורלי לוי אבקסיס: צריך כמו בוועדת חוץ וביטחון שבכניסה לוועדה כל אחד מפקיד את הטלפון.

אורלי לוי אבקסיס: ככה בשיחה המשפחתית – אחר כך יקבלו אותו בחזרה.

<דוד קורן: אז הורה נבון, כשהילד שלו ישאל אותו משהו, ייקח איזשהו נייר, ויעשה אתו משהו כדי להחזיר לו באותה מידה.

<דוד קורן: אבל אנחנו לא בקורס הורות כרגע.

<דוד קורן: בסופו של דבר ההורים לא יגיעו לרמה הטכנולוגית, וחבל להשקיע את האנרגיה ללמד אותם כי כשנגמור ללמד את קורס א' בבאר-שבע הטכנולוגיה תהיה במקום אחר לגמרי.

<דוד קורן: והם לומדים את זה תוך כדי הליכה.

<דוד קורן: לכן שההורים לא יתביישו להגיד לילד שהם לא מבינים בזה, אבל יודעים מיהו, ושהם אתו, ולכן תספר לי ותשתף אותי.

<דוד קורן: פעם אמרו שהמחשב צריך להיות בסלון, והיום זה לא רלוונטי כי גולשים בכל המקומות האחרים.

<דוד קורן: אגב, "מייקרוסופט" עשו עבודה מאוד יפה.

<דוד קורן: אני מקבל כל הזמן דברים כאלה מהעולם מארגונים דומים לנו, וזאת עבודה יפה.

<דוד קורן: אבל בסופו של דבר ההורים צריכים להמשיך לדבר ולהתקשר אלינו כשאתם בקצה.

<אורלי אהרוני: אני רוצה להגיד משהו לגבי ההורים.

<אורלי אהרוני: במעגלי השיח שמנהלים בני-הנוער עם ההורים הם מבקשים מההורים שידברו איתם.

<אורלי אהרוני: נכון שזה נשמע אולי קצת מוזר, אבל בני-הנוער מבקשים מההורים שלהם לשאול אותם מה קורה, לשאול אותם איך הם מרגישים, איך עבר עליהם בית-הספר.

<אורלי אהרוני: הם רוצים שההורים ישאלו אותם בשיח הכי טבעי שיש.

<דוד קורן: זה מדהים כמה שהילדים צמאים לזה.

<דוד קורן: כשהבנות שלי מביאות הביתה ילדות, ואני מתחיל לדבר איתן ככה, אני רואה שהן פותחות את העיניים – "אצלנו לא מדברים איתי ככה".

<דוד קורן: כהורים אנחנו פתאום מפחדים לדבר עם הילדים, הם מאיימים עלינו.

<דוד קורן: הם בסך-הכול ילדים, הם מפחדים יותר מאתנו.

אורלי לוי אבקסיס: אנחנו רק נזכיר שעומדת להתקיים ישיבה בעניין העצמה הורית.

אורלי לוי אבקסיס: אנחנו צריכים לקבל סקר בנושא.

<רוני דיין: אנחנו גם עוסקים בזה במשרד החינוך.

אורלי לוי אבקסיס: יופי, נהדר.

אורלי לוי אבקסיס: תודה רבה לך, דוד קורן.

אורלי לוי אבקסיס: אני רוצה לשאול אותך שאלה, כשאתם רואים תוכן פוגעני ברשת בין החברים, בוואטסאפ, ופתאום יש תגובה לא כל-כך נעימה שלא מחזקת כל-כך בלשון המעטה, מה את עושה?

אורלי לוי אבקסיס: תציגי את עצמך לפרוטוקול.

<דניאל איפלן: אני דניאל איפלן, ואני ש"שינית.

<דניאל איפלן: אני עושה שנת שירות בנצרת עילית.

<דניאל איפלן: במסגרת ההתנדבות שלי אני עובדת בבית-ספר אורט משה שרת.

<דניאל איפלן: אני הבאתי את הפרויקט לבית-הספר, ואני מובילה אותו שם יחד עם אור הש"שין.

<דניאל איפלן: אנחנו עובדים בלי יועצת, אנחנו עושים את זה בעצמנו.

<דניאל איפלן: יש לנו קבוצה מאוד חזקה של שישה ילדים.

<דניאל איפלן: אני מאוד מתחברת לפרויקט הזה רגשית כי גם אני הייתי ילדה, וגם אני עברתי חרם לא פעם ולא פעמיים.

<דניאל איפלן: אמנם זה לא היה ברשת, אבל ברשת זה עוד יותר נורא כי אין לך לברוח.

<דניאל איפלן: זה מקיף אותך בכל מקום – במחשב, בפלאפון.

<דניאל איפלן: לא משנה לאן אתה מסתכל – אתה נפגע.

<דניאל איפלן: אני רוצה לספר על הפרויקט מנקודה אישית: יש לי תלמידה שיש לה סיפור חיים מאוד קשה של התעללות בבית וסמים ומה לא.

<דניאל איפלן: גם היא עברה התעללות ברשת, וכשהיא שמעה על הפרויקט היא מאוד התלהבה ומאוד התחברה.

<דניאל איפלן: כרגע היא מאוד מועצמת מהפרויקט.

<דניאל איפלן: היא מעבירה שיעורים לכיתות ז'; היא כתבה הצגה שאנחנו עומדים להעלות אותה בשבוע הקרוב במסגרת הבריונות ברשת.

<דניאל איפלן: פנתה אליה ילדה שהטריד אותה פדופיל, והיא הציעה לו לדבר עם אבא שלה.

<דניאל איפלן: והוא דיבר אתו ונפגש אתו, והוא הוסגר למשטרה.

<דניאל איפלן: חשוב לי לציין שההתחלה הייתה מאוד קשה.

<דניאל איפלן: המנהלת לא הייתה בעד, ואף אחד לא תמך בנו - -

אורלי לוי אבקסיס: משרד החינוך שומע?

אורלי לוי אבקסיס: להעביר את זה הלאה.

אורלי לוי אבקסיס: אולי להוציא חוזר מנכ"ל שמנהלי בית-הספר צריכים לעודד פרויקטים כאלה במסגרת, ולא להערים קשיים על מי שרוצה להרים את זה.

<רוני דיין: אני מקבל את זה.

<אור בוסתן: עדיין מאוד קשה לנו.

אורלי לוי אבקסיס: למה קשה לכם?

<אור בוסתן: אנחנו לא נתפסים בבית-הספר כצוות חינוכי מוסמך.

<אור בוסתן: אנחנו לא עברנו סמינר, אנחנו לא מורים.

<אור בוסתן: אנחנו אנשי חינוך במובן אחר.

<אור בוסתן: אולי התפיסה שלהם נוגדת את התפיסה שלנו, וקשה להם לקבל את זה.

אורלי לוי אבקסיס: אתם תחת איזשהו ארגון או פרויקט?

<דניאל איפלן: אנחנו תחת ארגון "בינה" בשיתוף פעולה עם אורט.

<דניאל איפלן: הפרויקט הוא של אורט ושל "גוגל".

אורלי לוי אבקסיס: ואתם בית-ספר אורט.

<דניאל איפלן: כן, אורט משה שרת.

<אורלי אהרוני: הם חלק מהפרויקט שלנו.

<דניאל איפלן: כן, אנחנו הצטרפנו.

אורלי לוי אבקסיס: מה קורה כשהנהלת בית-הספר לא משתפת פעולה?

<אורלי אהרוני: כמטה של אורט אנחנו מכתיבים את הדרך.

<אורלי אהרוני: הבעיה היא שלא כל מורה יכול להוביל פרויקט כזה.

אורלי לוי אבקסיס: כן, אין לו מספיק זמן.

<אורלי אהרוני: אין לו מספיק זמן.

<אורלי אהרוני: זה נופל על כוח אדם.

<רוני דיין: אבל הם מחויבים בחוזר מנכ"ל.

<רוני דיין: אז להביא את זה לידיעתם, ואנחנו נפעל בנושא הזה ונבדוק.

<אורלי אהרוני: אז ברגע שבאים שני בני ש"שינים שאומרים שהם רוצים את הפרויקט, אנחנו מתגייסים ומלווים אותם.

אורלי לוי אבקסיס: מה גם שיש להם ליווי מקצועי.

<אורלי אהרוני: יש להם ליווי מקצועי.

<אורלי אהרוני: את כל המשאבים הם מקבלים לאורך כל הדרך.

אורלי לוי אבקסיס: שמעתם את נציג משרד החינוך?

<דניאל איפלן: כן, תודה רבה.

<דניאל איפלן: חשוב לציין שאנחנו מקבלים ליווי צמוד מאורלי.

<דניאל איפלן: היא באה להכשרות אצלנו.

<דניאל איפלן: גם התלמידים עברו הכשרות, ובקרוב יעברו סדנת גישור איך לפנות לבריון בצורה הכי אישית ולהסביר לו שזה פשוט לא מתאים.

<דניאל איפלן: היינו גם בהכשרה של "גוגל" שבמסגרתה יש הפרויקט שהדר השתתפה בו של הטיסה ללונדון.

<דניאל איפלן: גם בו הם לוקחים חלק.

<דניאל איפלן: הקבוצה מאוד חזקה ומובילה בבית-הספר.

אורלי לוי אבקסיס: לפעמים צריך תמריץ כדי להכניס אנשים לאיזושהי דרך ורעיון.

אורלי לוי אבקסיס: בהמשך הופך להיות רומנטי כזה שהם מתאהבים ברעיון, והם כבר שכחו למה הם נכנסו לשם, והטיסה ללונדון הייתה רק כרטיס כניסה למעגל הזה.

אורלי לוי אבקסיס: לכן אני דווקא מברכת על כך שאנחנו גורמים לילדים להיכנס – לא משנה מאלו סיבות – ולהפוך אותם לשגרירים, והם הופכים להיות המובילים של הנושא.

אורלי לוי אבקסיס: תודה.

אורלי לוי אבקסיס: מי רצה לדבר?

<איתי ייפרמוב: אני איתי ייפרמוב מנתניה.

<איתי ייפרמוב: אני נכנסתי לפרויקט של "שומרי מסך" בהתחלה בגלל מחויבות אישית.

<איתי ייפרמוב: נתנו לנו דף של כל התחומים שאפשר להצטרף אליהם, ואחרי שקראתי מה זה "שומרי מסך" זה כבר לא היה רק בגלל המחויבות האישית, אלא מכיוון שזה עניין אותי.

אורלי לוי אבקסיס: רגע, שאני אבין.

אורלי לוי אבקסיס: בעצם בית-הספר פרסם לכם מהי חובתכם בהתנדבות?

אורלי לוי אבקסיס: משהו שאתם צריכים לקחת על עצמכם.

<איתי ייפרמוב: במחויבות אישית צריך לתת 60 שעות לקהילה.

<איתי ייפרמוב: רק מי שעושה את זה יכול לקבל תעודת בגרות.

<איתי ייפרמוב: אז נתנו לנו דף עם כל המקומות שאפשר להתנדב בהם.

<איתי ייפרמוב: "שומרי מסך" היה אחד מהם.

אורלי לוי אבקסיס: למה בחרת דווקא ב"שומרי מסך"?

אורלי לוי אבקסיס: חשבת שאם אתה חזק במחשבים אתה תעביר את זה בקלות?

<איתי ייפרמוב: נתנו לי מקום שאני מבין בו יותר, מחשבים; וגם כדי לעזור לילדים שנפגעו ברשת ומחפשים פתרון לפגיעה ברשת.

<איתי ייפרמוב: אני וניב בלטר בתהליכים להקמת אתר אינטרנט שבו יהיו תכנים ודרכים לעזור לילדים שנפגעו ברשת.

<איתי ייפרמוב: יהיו בו סרטונים וכתבות.

אורלי לוי אבקסיס: זאת שאלה שאני שאלתי את דניאל, והיא לא ממש ענתה לי.

אורלי לוי אבקסיס: אתה אומר שבפרויקט שאתם עושים אתם תספקו את המידע לילדים נפגעים.

אורלי לוי אבקסיס: איפה זה יופץ?

<איתי ייפרמוב: זה יופץ באתר אינטרנט שאנחנו מקימים.

<איתי ייפרמוב: אנחנו נפרסם אותו - -

אורלי לוי אבקסיס: לא רק בבית הספר.

<איתי ייפרמוב: לא, זה אתר אינטרנט לכל דבר.

<איתי ייפרמוב: אפשר לחפש אותו ב"גוגל".

אורלי לוי אבקסיס: איך אנשים יידעו עליו?

<איתי ייפרמוב: יש תחרות של "גוגל" - -

אורלי לוי אבקסיס: ער"ן יהיו שם?

<דורון אבני: ער"ן כבר היום נמצא בתוך האתר שלנו ב"גוגל".

<דורון אבני: הם היו אחד השותפים הראשונים.

אורלי לוי אבקסיס: לא, אבל בפרויקט שהילדים עושים?

אורלי לוי אבקסיס: מאיפה אתה לוקח את הכלים שאליהם אתה מפנה את הילדים שחשים נפגעים או ילדים שיש להם מחשבות אובדניות?

<איתי ייפרמוב: אנחנו מחפשים באינטרנט מקומות שיכולים לעזור לילדים שהיו להם בעיות או נפגעו מאלימות באינטרנט.

<איתי ייפרמוב: אנחנו מוצאים עמותות ומקומות שעוזרים להם, ומפרסמים אותם גם באתר וגם בדרכים שאנחנו חושבים שיכולות לעזור להם.

<איתי ייפרמוב: נפרסם גם סרטונים וכתבות על אנשים שנפגעו באינטרנט ומצאו דרך לפתור את הבעיה.

<איתי ייפרמוב: אז למשל, כתבות שמספרים בהן את הסיפור גם נעלה לאתר.

<איתי ייפרמוב: אנחנו גם מעלים פורום שבו ילד יכול להעלות את הבעיה שלו, וילדים אחרים יכולים להגיב.

אורלי לוי אבקסיס: יש מנהל לאתר?

<איתי ייפרמוב: כן.

<איתי ייפרמוב: הוא לא הגיע לפה.

<ניב בלטר: הוא גם ילד.

אורלי לוי אבקסיס: בוודאי.

אורלי לוי אבקסיס: אבל שיראה מה מתקבל.

אורלי לוי אבקסיס: שלא יהיה מישהו שיציע למישהו שרוצה להתאבד לקחת כדורים.

<הדס טולדנו: גם אני, כמובן, כל הזמן נמצאת שם.

אורלי לוי אבקסיס: אבל צריך להיות מישהו שמנתב את הפניות.

<איתי ייפרמוב: אנחנו גם קוראים את כל ההודעות ונוכל למחוק הודעה לא עניינית.

<אורלי פרידמן מרטון: יש - - - שנותנים בדיוק המענה הזה.

<אורלי פרידמן מרטון: למשל, הקו החם של איגוד האינטרנט.

<אורלי פרידמן מרטון: אני לא רואה נציג שלהם - -

אורלי לוי אבקסיס: כן, אבל את יודעת שאלה הנערים.

אורלי לוי אבקסיס: אם מישהו ימליץ בתוך ה"פייסבוק", בתוך ה"וואטסאפ", בתוך החברים שלהם, ואלה יעשו לייק, וזה יגיע לבאים בתור אלה מכפלות של כוח שיכול להיות שגם אם לנו המבוגרים יש כל המידע לא נגיע לאוכלוסייה שהם יכולים להגיע אליה.

<אורלי פרידמן מרטון: אבל במקביל יש גם כלים שקיימים.

<אורלי פרידמן מרטון: יש גורמים שנותנים מענה בדיוק לבעיות מהסוג הזה.

אורלי לוי אבקסיס: אז אולי הם יכולים לגזור מתוך האינטרנט הישראלי את אותם כלים ולהפוך את זה ליצירתי יותר, לדבר לנערים.

אורלי לוי אבקסיס: אתם יודעים מה נערים אוהבים, אתם יודעים מה מעניין אתכם, מה מושך את העין שלכם.

אורלי לוי אבקסיס: בעצם אתם לוקחים תוכן שנבדק כבר, שהוא כבר מבוסס.

אורלי לוי אבקסיס: אם איגוד האינטרנט הישראלי מפרסם דברים מסוימים זה אחרי שהם נבדקו, וזה אחרי שיש אישורים ולא דברים שאתה תמצא באינטרנט, כמו במנוע חיפוש כזה או אחר, אלא תדע שיש אסמכתה אמיתית ויש אנשים נכונים שיש להם כל הכלים לעזור, ומשם תיקח.

אורלי לוי אבקסיס: קח את כלי העזר שלהם, קח את המשפטים שלהם ותעצב את זה איך שאתה רוצה, תעשה מה שבא לך.

אורלי לוי אבקסיס: אבל תדע שכשאתה מפנה אותם למישהו אתה לא מפנה אותם לזהות בדויה.

<ניב בלטר: חוץ מהפורום יהיה גם צ'ט שיהיה יותר אישי, אנונימי.

<ניב בלטר: אם בן אדם לא ירצה שם אז לא יהיה שם.

<ניב בלטר: אחד מאתנו יהיה בשעות מסוימות בצ'ט איתם ונעזור להם.

אורלי לוי אבקסיס: יפה.

אורלי לוי אבקסיס: רק תדאגי שיהיו להם כל הכלים להעביר לאנשי המקצוע.

אורלי לוי אבקסיס: תודה.

<רוני דיין: כמשרד זה מאתגר אותנו.

<רוני דיין: נוכל לתת להם את כל הכלים ושטחי היישום שהם צריכים לקיים דברים.

<רוני דיין: אנחנו בהחלט ניצור קשר עם הגורמים המתהווים והשותפים להם יחד, ונעשה את זה יחד.

<רוני דיין: אני רוצה לציין משהו שהתחלנו עם משרד התקשורת, ולצערי, בגלל איזושהי בעיה אי אפשר היה לצאת בפרויקטים חדשים תקופה מסוימת אז הוא קצת נעצר.

<רוני דיין: כל משרדי הממשלה חברנו עם איגוד האינטרנט להקים אתר ארצי אחיד שבו יהיו שותפים כולם, וזה יהיה מקור לכל הגורמים – ילדים, הורים, בעלי עניין בתחום הזה שיוכלו לקבל את הסיוע, ואנחנו נתאים את זה לחיים למרות שזה נעצר תקופה מסוימת בגלל בעיה.

אורלי לוי אבקסיס: והבעיה נפתרה?

<רוני דיין: כן.

<רוני דיין: ברגע שיש חוק תקציב אז כן.

אורלי לוי אבקסיס: אז אנחנו נחכה לדעת איך זה מתפתח ומתקדם.

אורלי לוי אבקסיס: אם צריך את העזרה של הוועדה רק סמנו לנו.

אורלי לוי אבקסיס: מישהו רוצה להציג פה עוד משהו?

<עינב שוהם: כן.

<עינב שוהם: שמי עינב שוהם, אני מהסנגוריה הציבורית.

<עינב שוהם: גם אנחנו הוזמנו לכאן.

<עינב שוהם: אנחנו משתתפים כבר ארבע שנים ונוטלים חלק עם משרד החינוך ביום האינטרנט.

<עינב שוהם: נכון להיום יש 52 עורכי דין מתנדבים שהגיעו לכל אשכולות הפיס והשתתפו בחלק מהפאנלים שבהם דיברנו על הסכנות באינטרנט.

אורלי לוי אבקסיס: הסברתם לבני-הנוער שעכשיו יש חוק חדש בחקיקה שמי שמעלה סרטון של החברים שלו- -

<אורלי פרידמן מרטון: אפילו לא מעלה, אפילו אם הוא רק מעביר הלאה.

אורלי לוי אבקסיס: אבל אני מנסה להגיד את זה בצורה - -

<אורלי פרידמן מרטון: סרטון פוגעני, מעליב, מבזה.

אורלי לוי אבקסיס: בדיוק.

אורלי לוי אבקסיס: סרטון פוגעני, מעליב, מבזה – שדינו מאסר?

אורלי לוי אבקסיס: שזאת עבירה פלילית?

<עינב שוהם: במהלך היום הזה אנחנו מסבירים על העבירות הפליליות שיכולות לקום מהאינטרנט וגם על הקלות שאפשר לבצע עבירות פליליות באינטרנט.

<עינב שוהם: מעבר לזה הסנגוריה הציבורית עושה פרויקטים למניעה ומגיעה לבתי הספר עם פרויקט של אירועים לגבי עבירות של איומים, סכינים, סמים.

<עינב שוהם: אנחנו גם שמים דגש על האינטרנט ועל עבירות - -

אורלי לוי אבקסיס: זה הכי נורא ופוגעני.

אורלי לוי אבקסיס: החוק עוד לא עבר קריאה שנייה ושלישית, אבל הוא יהיה בחקיקה יחסית מהירה.

אורלי לוי אבקסיס: פוטושופים – זה גם פוגעני.

<רוני דיין: זה גם שם.

אורלי לוי אבקסיס: זה גם נכנס לשם.

אורלי לוי אבקסיס: אני רוצה שמשרד החינוך יעביר יחד עם הסנגוריה - -

<רוני דיין: אנחנו עובדים יד ביד.

אורלי לוי אבקסיס: אבל אני אגיד לך – תבואו לילדים בבתי-הספר ותסבירו להם מבחינה אחת מה עלולה להיות התוצאה.

אורלי לוי אבקסיס: ילד שחושב שבבדיחה הוא העלה משהו ועשה איזה ליטוש קטן והדביק תמונה של חברה מהקטע לגוף הזה – יכול לשבת חמש שנים בפנים.

<רוני דיין: זה חלק מתכנית הלימודים שאנחנו מעבירים לילדים.

<רוני דיין: מפורשות כן.

<עינב שוהם: זה משהו שאנחנו עושים היום.

אורלי לוי אבקסיס: כל הזמן להכניס את החוקים שיתעדכנו.

<עינב שוהם: אני השתתפתי בשבוע שעבר מהבית בפאנל במחשב של רכזי תקשוב בירושלים.

<עינב שוהם: העוצמה של זה שהרבה אנשים יכולים להיכנס.

<עינב שוהם: זה נקבע ל-20:30 דרך "גוגל פלוס".

<רוני דיין: גם היום בערב.

<עינב שוהם: גם היום בערב יש נציג של הסנגוריה.

אורלי לוי אבקסיס: צריך להפחיד אותם; את אותם ילדים שחושבים שזאת שובבות קטנה.

אורלי לוי אבקסיס: צריך להגיד להם, חבר'ה, הכול בסדר, רק קחו בחשבון שאתם עושים ככה וככה, ויש לזה מחיר.

<עינב שוהם: אנחנו מסבירים את המצב המשפטי כמו שהוא – גם הזכויות של הקטינים וגם החובות שלהם.

אורלי לוי אבקסיס: יש להם קטע כזה להגיד, אפילו בווידיאו רואים, היא רצתה את זה, לא כפיתי.

אורלי לוי אבקסיס: זה לא משנה, זה ככה וככה, והעונש בצד.

<עינב שוהם: אנחנו מרגישים את הקלות שבה אפשר להגיע לעבירות האלה.

<עינב שוהם: אולי עבירות רגילות צריך לחקור, אבל באינטרנט מאוד פשוט להגיע לעבירות של איומים.

אורלי לוי אבקסיס: בלי להבין מה עומד מאחורי זה.

<עקיבא גנז: יש גם אחריות פלילית על ההורים, לפי מה שאני יודע.

<אורלי פרידמן מרטון: אחריות שילוחית.

<עינב שוהם: קודם כול יש אחריות של הילדים עצמם.

<עינב שוהם: יכולים להגיש נגד ילד כתב אישום בלי קשר להורים שלו.

<יונה פרסבורגר: יש לכם כתובת?

<עינב שוהם: הסנגוריה הציבורית מייצגת קטינים שמוגשים נגדם כתבי אישום מהשלב של הייעוץ לפני החקירה.

<עינב שוהם: היום הסנגוריה עובדת 24 שעות ביממה - -

אורלי לוי אבקסיס: זה מופיע באתר של משרד החינוך?

<רוני דיין: בוודאי.

אורלי לוי אבקסיס: גם התכנית הלימודית?

אורלי לוי אבקסיס: חשוב מאוד שהילדים יידעו מה המחיר.

אורלי לוי אבקסיס: אולי צריך לסדר שם כמה דברים, אבל להם יש כל הכלים להעביר לכם.

אורלי לוי אבקסיס: גם להסביר מה קורה לקראת חקיקה, מה בתוך הצינור.

אורלי לוי אבקסיס: שאנשים יבינו שלדברים שלהם יש השלכות.

אורלי לוי אבקסיס: ולהפיץ את זה.

אורלי לוי אבקסיס: אולי נבקש מכם, שומרי המסך, לקחת את זה ולעשות עם זה משהו.

אורלי לוי אבקסיס: להעביר את זה הלאה.

אורלי לוי אבקסיס: מה שפורסם, לשלוח את ההפניה לחברים שלכם כדי שידעו, כדי להזהיר, כדי להסביר.

אורלי לוי אבקסיס: לפעמים אנשים עושים משהו מתוך שובבות או לפעמים מתוך לחץ חברתי מאוד לא טוב.

אורלי לוי אבקסיס: במקרה הזה כשיבינו מה הם עלולים לשלם או איפה נגמרת השובבות ומתחילה האחריות זה יעזור.

<רוני דיין: כשהחוק יבשיל ונוכל לצאת אתו בצורה יותר מוסדרת נוסיף לקליפ שלא יכולנו להראות אותו.

<רוני דיין: יש לנו קליפ שמראה שיש תוכנה בעולם שנקראת "אנטי מחיקון".

<רוני דיין: כל הילדים מתלהבים ומבינים שאפשר להשתמש בה.

<רוני דיין: אבל אין דבר כזה – מה שעלה לרשת זה ברשת.

<רוני דיין: בהמשך לזה אפשר להביא את המרכיבים של החוק ולפתח את הסרטון הבא שייתן את המענה לנקודה הזאת.

אורלי לוי אבקסיס: קחו כמה חוקים שנמצאים היום על כל הנושא הזה.

אורלי לוי אבקסיס: תיקחו כמה חוקים, ואותם תשווקו.

אורלי לוי אבקסיס: אפילו תיקחו לנו סיפורים שהתפרסמו כדי שאפשר יהיה להזדהות יותר.

<אורלי פרידמן מרטון: העניין הוא שהענישה עליהם בפועל היא לא מרשימה במיוחד.

אורלי לוי אבקסיס: החוק אומר שיש חובה של חמש שנים.

אורלי לוי אבקסיס: זה שעדיין במבחן התוצאה – הם לא צריכים לדעת.

<אורלי פרידמן מרטון: זה איך מספרים את הסיפור.

<אורלי פרידמן מרטון: אני מסכימה אתך.

אורלי לוי אבקסיס: מספיק הסיפו, ומספיק להגיד מה העונש שיכול להיות אפילו רק אם ההוא גרר אותך לשם.

אורלי לוי אבקסיס: לא רצית, אבל התפתית, כי מה, אני אגיד "לא" לכל החבר'ה המגניבים בשכבה?

אורלי לוי אבקסיס: אבל בסופו של דבר אתה מוצא את עצמך יושב יחד איתם על ספסל הנאשמים.

<רוני דיין: את זה הם צריכים לדעת.

אורלי לוי אבקסיס: בדיוק.

אורלי לוי אבקסיס: חשוב מאוד.

אורלי לוי אבקסיס: עוד מישהו?

<עדן לרר: אני עדן, מ"שומרי המסך".

<עדן לרר: אני מהמצטיינים.

<עדן לרר: טסתי עם הדר ללונדון להראות את הפרויקט שלי.

<עדן לרר: היה לי חשוב להגיד שכשאני עושה הרצאות אני גם מתייחסת לכל ההיבטים החיוביים של האינטרנט.

<עדן לרר: זאת אומרת לא להגיד לילד להקציב רק שלוש שעות ביום במחשב למרות שהוא חמש שעות במחשב; אלא להגיד לו לקחת את חמש השעות האלה ולפצל אותן; תשתמש בכוח האדיר הזה לעשות פרויקטים ולקדם איזשהו רעיון.

<עדן לרר: אתה יכול לשים סטטוס ב"פייסבוק" של משהו שאתה מאמין בו וזה יופץ בשנייה.

<עדן לרר: מישהו שמע פה על "האקתונים" – זה מרתונים של "האקינג".

<עדן לרר: "האקינג" זה לא פריצה, זה פיתוח.

<עדן לרר: זה מרתונים שבהם מפתחים דברים.

<עדן לרר: יש האקתונים כאלה שמפתחים בהם פתרונות טכנולוגיים לבעיות חברתיות.

<עדן לרר: אז רציתי לנצל את המקום הזה ולפנות, אם יש מישהו שירצה לעזור לי להקים האקתון לפתרונות טכנולוגיים לרשתות.

<עדן לרר: אני נמצאת בקבוצה של הרבה מתכנתים צעירים מאוד חזקים שגם משתתפים בהאקתונים - -

<אורלי פרידמן מרטון: יש לי פרויקט בשבילך, שעובד, שרץ.

אורלי לוי אבקסיס: אז תגייסו אותם.

אורלי לוי אבקסיס: עכשיו גונבים אותם "גוגל".

<רוני דיין: הקמנו צוות של מתכנתים צעירים שיפתחו בדיוק אפליקציה.

<רוני דיין: בשמחה רבה.

אורלי לוי אבקסיס: זה נהדר, זה יפה.

אורלי לוי אבקסיס: תנצלו את הכישורים.

<יחיאל שבי: רק עוד הערה קטנה: מי שרוצה להגיע לכנס שייכנס לאתר של משרד התקשורת, יקיש, יירשם, יגיע, ונקדם את הבשורה הזאת.

אורלי לוי אבקסיס: תודה רבה לכולכם.

אורלי לוי אבקסיס: הישיבה נעולה.